
נוסח לא מתוקן

מושב שני

פרוטוקול מס' 374

מישיבת ועדת הכספים

יום שלישי, כ' באייר התש"ע (4 במאי 2010), שעה 10:00

סדר היום:

הצעת חוק ניירות ערך (תיקון – זירת סוחר לחשבון עצמו), התש"ע-2010

הצעתה של חברת הכנסת רונית תירוש

הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010

נכחו:

חברי הוועדה:

משה גפני – היו"ר

אמנון כהן – מ"מ היו"ר

אמנון כהן

שי חרמש

שלי יחימוביץ

ציון פיניאן

פניה קירשנבאום

רונית תירוש

מוזמנים:

פרופ' זוהר גושן, יו"ר רשות ניירות ערך

עו"ד שמשון אלבק, היועץ המשפטי, רשות ניירות ערך

נתן הרשקוביץ, מנהל מחלקת מערכות מידע, רשות ניירות ערך

עו"ד דניאל רימון, רשות ניירות ערך

מוטי ימין, משנה למנהלת מחלקת תאגידים, רשות ניירות ערך

רונן מדר, מנהל מחלקת פיקוח על שוק משנה, רשות ניירות ערך

רו"ח אורלי קורן, סגנית מנהל מחלקת פיקוח על השוק המשני, רשות ניירות ערך

עו"ד אלי לוי, יועץ משפטי, הפיקוח על שוק משנה, רשות ניירות ערך

עו"ד דנה נויפלד, ייעוץ וחקיקה, משרד המשפטים

אבי פרידמן, מנכ"ל לשכת רואי חשבון בישראל

גד סואן, מנכ"ל איגוד החברות הציבוריות

עו"ד דורון סלובטיצקי, המחלקה המשפטית, בנק ישראל

עירית מנדלסון, חטיבת שווקים, בנק ישראל

עו"ד רן ונגרקו, איגוד הבנקים בישראל

ייעוץ משפטי:

מירב תורג'מן

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

הצעת חוק ניירות ערך (תיקון – זירת סוחר לחשבון עצמו), התש"ע-2010

הצעתה של חברת הכנסת רונית תירוש

הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010

היו"ר משה גפני:

בוקר טוב. אני מתכבד לפתוח את ישיבת ועדת הכספים.  על סדר היום  הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010 והצעת חוק ניירות ערך (תיקון – זירת סוחר לחשבון עצמו), התש"ע-2010, הצעתה של חברת הכנסת רונית תירוש.


חברת הכנסת רונית תירוש רוצה שנמזג את החוקים?

קריאה:

כן.

אמנון כהן:

זה אותו חוק.

היו"ר משה גפני:

בסדר. פרופסור גושן, יש הבדל בין שני החוקים?

זוהר גושן:

לא. הם זהים לחלוטין.

היו"ר משה גפני:

יש לנו הצעת חוק פרטית של חברת הכנסת רונית תירוש. מכיוון שמדובר בשתי הצעות חוק זהות, אנחנו מבקשים למזג אותן.

מירב תורג'מן:

מה שעומד בפניכם זה מיזוג הצעת חוק ניירות ערך (תיקון מספר 40) (זירת סוחר לחשבונו העצמי), התש"ע-2010, מ/491 והצעת חוק ניירות ערך (תיקון) (זירת סוחר לחשבון עצמו), התש"ע-2009 של חברת הכנסת רונית תירוש שמספרה פ/1666). מדובר על מיזוג לפי סעיף 122(ב) לתקנון הכנסת שקובע שעברה הצעת חוק בדיון מוקדם ולאחר מכן עברה הצעת חוק זהה או דומה בעיקרה בקריאה הראשונה, רשאית הוועדה אליה הופנו ההצעות, על פי יוזמתה ובאישור ועדת הכנסת, לדון בהצעות במשולב.

אמנון כהן:

הצעת החוק של חברת הכנסת תירוש עברה טרומית?

מירב תורג'מן:

עברה טרומית. צריך להעביר את האישור למיזוג לוועדת הכנסת, שצריכה לאשר.

היו"ר משה גפני:

נצביע כאשר חברת הכנסת תירוש תגיע לישיבה. 


ברשותכם, אני רוצה להתחיל בהצעת החוק השנייה, שהיא יותר קצרה.

הישיבה הופסקה בשעה 10:05 וחודשה בשעה 10:10

היו"ר משה גפני:

על סדר היום מיזוג הצעת החוק הממשלתית עם הצעת החוק הפרטית של חברת הכנסת רונית תירוש.


אנחנו מצביעים על המיזוג.

ה צ ב ע ה

המיזוג אושר פה אחד


אני מבקש להעביר את ההחלטה לוועדת הכנסת. אנחנו נדון בהצעה כאילו ועדת הכנסת כבר אישרה את המיזוג.

הישיבה הופסקה בשעה 10:11 וחודשה בשעה 10:30

היו"ר משה גפני:

אנחנו מחדשים את הישיבה בהצעת חוק ניירות ערך (תיקון) (זירת סוחר לחשבונו העצמי), התש"ע-2010. אנחנו איחדנו את הצעת החוק הממשלתית של הרשות לניירות ערך  עם הצעת החוק הפרטית של חברת הכנסת רונית תירוש.


מי מציג את החוק?

זוהר גושן:

ברשות היושב ראש, אני אומר כמה מלים כלליות ואחר כך אני אעביר את רשות הדיבור לעורך דין אלבק שיציג את ההצגה המלאה.


הסוגיה של זירת מסחר היא סוגיה שמיד כאשר התמניתי לתפקיד גיליתי שהיא תקלה מאוד מאוד קשה. תופעה שכבר הפכה להיות מאוד מאוד רווחת. אנחנו מדברים נכון להיום על כעשרים זירות מסחר.

היו"ר משה גפני:

יש התנגדויות לחוק הזה? אני לא מדבר על הערות בהן אנחנו נדון לגבי הסעיפים השונים, אבל למישהו יש התנגדות עקרונית לחוק?

אמנון כהן:

בדרך כלל כל מה שעושה הרשות, אלה דברים טובים.

היו"ר משה גפני:

אתמול היה כאן מס הכנסה והיית צריך לראות איך הכל עלה בלהבות.

זוהר גושן:

הנושא הזה שכבר היום יש בערך עשרים זירות שאפשר לומר שחלק מהפעילות שמתנהלת שם היא בעצם סוג של הימורים. בעוד שבבורסה רגילה כל התפקיד של הבורסה הוא לתווך בין ראובן שמוכר לשמעון או שמעון שמוכר לראובן, הרי שבזירות מסחר מדובר בעצם במסחר מול הבורסה עצמה. אתה משחק מול הזירה והיא בצד השני שלך, שזה בדיוק כמו בקזינו. בקזינו אתה גם משחק מול הבית, אתה מהמר את ההימור שלך מול הבית. מדובר במצב שמיד עם כניסתי לתפקיד, ראיתי שיש עשרות תלונות של אנשים שמפסידים מאות אלפי שקלים.

אמנון כהן:

את זה אני מכיר במגזרים, שם יש אנשים שיש להם כסף פנוי שקיבלו בחתונה ואז בא מישהו ומבטיח להם שהוא ייתן אחוזים מפתים ואותו אדם  חושב לקבל את ההצעה הזאת אבל בסוף אין לו כסף, לא ריבית ולא כסף.

זוהר גושן:

בדיוק הדברים האלה.

היו"ר משה גפני:

למה אנשים עושים את זה?

אמנון כהן:

הם לא יודעים ואין עליהם פיקוח. משכנעים אותך ואתה מתפתה. זה לא גוף מקצועי שמישהו מפקח עליו.

ציון פיניאן:

בלעז זה נקרא עקיצה.

אמנון כהן:

קיבלנו מכתבים בנושא הזה. אני רוצה לומר יישר כוח לרשות ששמה לב לנושא הזה שהוא נושא חשוב מאוד.

זוהר גושן:

מדובר בתופעה וראינו עשרות תלונות של אנשים שלא הבינו שהם נכנסים למערכת הימורים, והם לא מבינים את הפעולה. אתם יכולים לראות באינטרנט, שם מספרים לך שתוך דקה אתה יכול להרוויח שבעים אחוזים ותוך חמש דקות אתה יכול להרוויח מאה אחוזים. תיכנס לאינטרנט ותראה את הפרסומות האלה קופצות לך מול העיניים כל הזמן. בעצם המציאות היא שבפעילות הזאת 95 אחוזים מהאנשים מפסידים את כל הכסף שלהם והם מפסידים אותו בצורה מאוד מהירה. אם אתה מביא אלף שקלים, הם "מלווים" לך עוד 10,000 שקלים ואומרים שעכשיו תשחק עם 11 אלף שקלים, כך שתפסיד את האלף שקלים שלך כמה שיותר מהר. אלה גופים שבעצם הגענו למסקנה שיש ואקום חקיקתי. הם פועלים במקום שאף אחד לא יודע מה היציבות שלהם, אף אחד לא יודע מה הם מספרים לציבור, אף אחד לא יכול לאכוף את הגילוי שלהם לציבור מבחינת האזהרה של ציבור המשקיעים להימנע מהפעילות הזאת כדי לא להפסיד את כספו.

היו"ר משה גפני:

תסביר לי. אני לא מבין בזה. למה 95 אחוזים מפסידים? למה זה לא הימור של 50 על 50?

זוהר גושן:

מה שקורה זה שהבית מאחור יודע את כל מתווה ההימורים של הצדדים האחרים. לכאורה אתה מהמר מול שמעון אבל הבית יודע לעשות את החישוב, כך שהוא תמיד יצא על הצד המנצח. זה בדיוק כמו שאין סיכוי שאתה תיכנס לקזינו ובטווח ארוך אתה תצא עם הכסף אלא אתה תמיד תפסיד כי כל הזמן הסיכויים הם נגדך. אותו הדבר בזירות האלה. הם מכוונים לפי החיתוכים שהם עושים.

היו"ר משה גפני:

למה אנשים נכנסים לזה?

אמנון כהן:

הם לא יודעים את זה.

זוהר גושן:

אני לא חושב שאנשים מעריכים בצורה ראויה את החשיפה שהם לוקחים כאשר הם נכנסים לפעילות הזאת.

אמנון כהן:

אני רציתי להגיש הצעת חוק פרטית בנושא הזה והתייעצתי בנושא. חשבתי איך אני תוקף את הנושא, חשבתי לכתוב מאמרים בעיתונות לגבי המגזרים כדי שלא יתפתו וילכו לזה, אבל זה לא עוזר. זה קורה ואני שמח שאתם מביאים את הצעת החוק הזאת.

היו"ר משה גפני:

חברת הכנסת תירוש, למה את הגשת הצעת חוק פרטית בנושא הזה?

רונית תירוש:

כדי לזרז את הממשלה.

היו"ר משה גפני:

גם אליך הגיעו תלונות בנושא הזה?

רונית תירוש:

כן. בוודאי. אז דיברתי עם פרופסור גושן והבנתי שזה תקוע. לכן החלטתי להגיש הצעת חוק פרטית בתקווה שהממשלה תזיז את עצמה וזה מה שקרה. אני לא יודעת אם בזכותו זה קרה, אבל זה קרה.


אגב, יש לי הרבה תלונות לגבי החברות הללו וגם אלה הם דברים שלא מוסדרים ואני חושבת שבהלימה ובאותה זירה רחבה אפשר להסדיר גם את הנושא הזה.

היו"ר משה גפני:

בעצם אתה אומר שיש במדינה קזינו ממוסד לא חוקי.

זוהר גושן:

לא מפוקח.

היו"ר משה גפני:

נכון, סליחה, שהחוק לא חל עליו.

זוהר גושן:

החוק לא חל עליו. בדיוק. המטרה היא בדיוק לקחת את כל הפעילות הזאת ולהכניס אותה תחת פיקוח.

ציון פיניאן:

יש לכם מושג על ההיקף?

זוהר גושן:

היום יש בערך עשרים זירות מסחר כאלה. קשה לנו להעריך בצורה מדויקת, אבל אם אנחנו עושים איזושהי הערכה גסה, מדובר במאות מיליוני שקלים.

היו"ר משה גפני:

מה אתם מתכוונים לעשות?

אמנון כהן:

מה אומרת ההצעה?

היו"ר משה גפני:

אני הולך לבורסה ואני מהמר שם כפי שאתה מגדיר את זה. הצעת החוק הזאת לא מונעת ממני מלעשות זאת.

זוהר גושן:

לא.

היו"ר משה גפני:

מה היא כן עושה? מה יגרום לכך שאם יש פיקוח שלכם, 95 אחוזים לא יפסידו את כספם?

ציון פיניאן:

בהמשך לשאלת היושב ראש. אני רואה מודעה בעיתון ואני מתפתה ונכנס. איך תמנעו את זה?

זוהר גושן:

אחרי שהחוק יחוקק, אתה כבר לא תראה את המודעה הזאת.

היו"ר משה גפני:

תפנו מקום לחבר הכנסת שי חרמש.

שי חרמש:

רוצים בכוח להעביר אותי לקואליציה.

היו"ר משה גפני:

אתה יכול לעבור לקואליציה. אני לא יודע מה יהיה עם הקואליציה. תאמר למפלגה אצלך שההתקפה על החרדים לא תועיל לקואליציה. זה אף פעם בהיסטוריה זה לא שינה. ההתקפה המכוונת הזאת לא מועילה.

רונית תירוש:

למה? קדימה לא הצטרפה.

היו"ר משה גפני:

קדימה לא, ציפי לבני אתמול ואנחנו כבר יודעים מי עומד מאחורי התזמון הזה. זה אותו אחד שעמד מאחורי ביבי בסיסמא של לעצור את החרדים.

רונית תירוש:

אני ייצגתי אתכם בהגינות בערב חדש.

היו"ר משה גפני:

אני אמרתי שחברים בקדימה הם חברים טובים. אני גם אמרתי אתמול בוועדה לענייני ביקורת המדינה אבל יש מישהו שייעץ, יועץ תקשורת שייעץ לסיעת קדימה, ואני גם יודע את שמו. רואים שהקואליציה חזקה מדיי, לאף מפלגה אין לאן ללכת, אז תוקפים בבטן הרכה. אני מורגל בזה. כאשר המצב במדינה שקט והקואליציה חזקה, אני בכוננות ספיגה כי החרדים יהיו על הכוונת.

שי חרמש:

למה יהודה נסרדישי שילם את המחיר אתמול?

היו"ר משה גפני:

לא, זה לא רלוונטי. אתה מערב דברים. זה לא נכון. אתמול היה דיון רציני. צריך לבדוק את העניין.

ציון פיניאן:

הוא יצא מחוזק.

שי חרמש:

לא. לא היה צורך בזה. בוודאי שלא היה צורך לנהוג בו כך.

היו"ר משה גפני:

מה זה קשור אליו? 

אמנון כהן:

אם יש משהו לא טוב ברשות ניירות ערך, לא נתקוף את זוהר גושן? נתקוף.

שי חרמש:

זה היה מעבר לזה. ישבה כאן גברת שהיה צריך להוציא אותה מהישיבה.

אמנון כהן:

לא, היא אמרה דברים נכונים.

ציון פיניאן:

מה שלמדתי בכנסת בשנה הזאת זה שאף פעם לא יורים לרגליים אלא לראש.

היו"ר משה גפני:

אנחנו ביררנו איך הגיע התזמון הזה של ההתקפה. הרי לא קרה שום דבר. התחלתי לבדוק אולי עבר פה כסף מתחת לשולחנות ואני לא יודע על כך, אולי ליצמן עשה משהו, הרי אשקלון כבר נגמר, והלכתי לבדוק מה זה. התברר שיש החלטה אסטרטגית. יש יועץ – אני רוצה קודם לדבר אתו, לפני שאני מעלה את שמו – שהוא ייעץ את זה לביבי. אני אדבר אתו. זה הרי ברור שזה מתוזמן. זה גם מתוזמן וגם ממומן. פתאום יש גזענות, פתאום יש ליבה, פתאום יש כסף וב"גלובס" עוד שמים לי את התמונה בראש העמוד. אמר לי יובל שטייניץ שזה לא בסדר, והוא צודק. מגיע שר אוצר לוועדת כספים, מה צריכה להיות הכותרת הראשית ב"גלובס"? שר האוצר, אבל פתאום הכותרת הראשית היא גפני. אמרתי לו שאני מוכר לו את הכותרת הזאת בחינם. שלושה עמודים היו על כלום. מה היו עושים במדינה אם לא היו חרדים?


סליחה שהפרעתי לך.

זוהר גושן:

אין בעיה. דברים חשובים.

היו"ר משה גפני:

יושב ראש הרשות לניירות ערך בדיבור ואני מבקש לאפשר לו לומר את הדברים במלואם.

זוהר גושן:

ההצעה שמונחת בפניכם, המשמעות שלה היא לקחת תחום שלם שהיום לא נמצא בפיקוח ולהכניס אותו לפיקוח. בכל מה שקשור לטכניקה של איך בדיוק מתבצע הפיקוח ואיך תהיה ההגנה על הציבור – ואני אפילו לא קורא לו ציבור המשקיעים – אני אבקש מעורך דין אלבק להציג את הפרטים של החוק ואז תוכלו להתרשם מהמתכונת בה בחרנו.

שמשון אלבק:

אני אעבור רק על המתווה. המתווה אומר שאנחנו מכניסים את כל הפעילות הזאת לרגולציה והמשמעות היא ראשית, רישוי כאשר הרישוי כולל גם קוד של מהימנות של בעלי השליטה והמנהלים של הזירות האלה.

אמנון כהן:

איך תדע לזהות את אותו אדם?

שמשון אלבק:

הוא יבקש רשיון. אם הוא לא מבקש רשיון, הוא פועל שלא כדין ואני סוגר אותו.

אמנון כהן:

אותו רשיון של ברוקר?

שמשון אלבק:

לא. רישוי כזה, רישוי ספציפי.

אמנון כהן:

אתם בודקים את המהימנות שלו, האם הוא אדם ישר והגון.

שמשון אלבק:

כמו שאנחנו בודקים היום. בדיוק כמו שאנחנו עושים היום בתחומים אחרים, בקרנות נאמנות או ביועצי השקעות או במנהלי תיקים.

אמנון כהן:

הוא צריך לעבור הכשרה מסוימת?

שמשון אלבק:

הוא לא צריך לעבור הכשרה אבל הוא צריך להיות מהימן.

מירב תורג'מן:

יש תנאים מסוימים למתן רשיון. אנחנו רואים בסעיף 44(יג).

אמנון כהן:

מה למשל?

מירב תורג'מן:

השליטה על עסקיה וניהולה המופעלים בישראל, ואם הם אינם מופעלים בישראל, ביכולתה של החברה לקיים את כל ההוראות לפי החוק. מטרתה היחידה של חברה היא ניהול  זירת סוחר. החברה התקינה תקנון. הון עצמי, ביטוח וכולי.

שמשון אלבק:

הדבר השני שזה כולל זה את כל תהליך השיווק שלו -  מה המידעים לציבור, האם מגלים אמת, האם מגלים כל מה שצריך ולא רק מה שנוח להם.


הדבר השלישי. מדובר על פיקוח שוטף שמתייחס גם לכלים בהם מפעילים את הזירה. יש כאן כל מיני כלים מחשוביים בהם הם מפעילים את הזירה ואנחנו נבדוק שאכן הכלים האלה משקפים את מה שהם אומרים לציבור שהם משקפים.

אמנון כהן:

אתה מקצה כוח אדם לעבודה הזאת? ליישום החוק? כאן יש לך זירה חדשה ואתה צריך אנשים נוספים.

זוהר גושן:

הנושא של תקנים הוא נושא מאוד בעייתי.

אמנון כהן:

זה חוק שהולך להסדיר את עשרים הזירות עליהן אתה מדבר ולשם כך צריך אנשים שישבו מול המחשב ויבדקו את האנשים. זאת עבודה אחרת ולשם כך אתם צריכים אנשים נוספים שלא יהיו במעטפת כוח האדם הקיים.

זוהר גושן:

יושב שם מנהל המחלקה שיוכל להתייחס.

אמנון כהן:

אם לא תעשה את זה, החוק הזה לא שווה וכמו כל החוקים שאנחנו מעבירים, יהיה חוק אבל לא תהיה אכיפה.

זוהר גושן:

יושב מנהל המחלקה שאמור לבצע את העבודה הזאת, רונן מדר.

אמנון כהן:

כמה כוח אדם קיבלת?

זוהר גושן:

הוא לא יכול לענות על זה. הנושא של תקנים מתנהל על בסיס התקציב השנתי מול אגף התקציבים במשרד האוצר. לא תמיד אנחנו  עושים את הקצאת התקנים על בסיס חוק ספציפי. לפעמים אנחנו עושים כמו הקבלנים. שמים את הכל ביחד ואומרים שיוסיפו לנו כך וכך תקנים ואנחנו כבר נחלק אותם פנימה. הגענו להסכמה ביחס להקצאת התקנים ולא הייתי רוצה שנפתח כאן את הסוגיה של התקנים בכל מה שקשור לחוק. 

אמנון כהן:

אבל לקחתם את זה בחשבון?

זוהר גושן:

לקחנו בחשבון את מה שנצטרך כדי ליישם את החוק הזה.

חבר הכנסת אמנון כהן מחליף את היושב-ראש

שמשון אלבק:

מעבר לכך, הדבר אולי החשוב ביותר, אנחנו מטילים אחריות על פעילים בזירות המסחר, גם על הטעיית הלקוח וגם מטילים עליהם אחריות לוודא שאותו לקוח שבא ועשה עסקאות בזירה שלהם, הבין מראש את הסיכונים שהוא לוקח ואת המכשירים בהם משתמשים.

היו"ר אמנון כהן:

איך אתה מגיע אליו?

שמשון אלבק:

אל מי?

היו"ר אמנון כהן:

אל הלקוח.

שמשון אלבק:

ברגע שתהיה לי תלונה. קודם כל, אני עושה ביקורות על זירות המסחר האלה אחרי שהם קיבלו רישוי.

היו"ר אמנון כהן:

אתה יוצא עם איזושהי מודעה שמזהירה? אתם יוצאים לציבור במודעות כאלה? כרגע אין כלום. הרי הוא רואה את הכותרת, מתפתה ונכנס.

שמשון אלבק:

בהנחה שיהיה רישוי ואחרי כן גם תהיה רגולציה, לא יהיו כותרות כאלה כפי שאמר פרופסור זוהר גושן. 

זוהר גושן:

הן יהיו בלתי חוקיות.

שמשון אלבק:

כי זאת הטעייה. מעבר לזה, יהיו ביקורות שוטפות על הזירות האלה וכמובן שנוכל לתת מענה יותר טוב לתלונות של הציבור אותן אנחנו מקבלים היום ולא יכולים ליישם אכיפה אפקטיבית בזירות האלה ללא הצעת החוק הזאת.

היו"ר אמנון כהן:

יש מישהו מהגופים הנוכחים שיש לו בעיה עם הצעת החוק עצמה או עם איזשהו סעיף בחוק? לסעיפים עצמם ניכנס בהמשך.

דורון סלובטיצקי:

לגבי סעיף ספציפי שנמצא כאן בחוק ומחריג את הבנקים, אני מבין שהרשות רוצה לשנות משהו.

שמשון אלבק:

כאשר נגיע לסעיף. זה סעיף ספציפי שמתייחס להחרגה של הבנקים אבל זה לא עיקר החוק אלא חלק יחסית שולי בו.

היו"ר אמנון כהן:

אנחנו לא מחריגים אף אחד.

שמשון אלבק:

אני מציע שכאשר נגיע לסעיף, נתייחס.


אני אומר מילה. הבנקים מקיימים היום פעילות בחדרי מסחר והפעילות היא פעילות שהחוק הזה, אם נקרא אותו כלשונו, יכול לחול עליהם באופן מלא. 

היו"ר אמנון כהן:

מה הבעיה שהוא יחול?

שמשון אלבק:

הפיקוח על הבנקים מבצע פיקוח על חדרי המסחר האלה וזה לא התכלית של החוק. התכלית של החוק היא לטפל בזירות מסחר העצמאיות שאינן מפוקחות. לכן אנחנו ברמת העיקרון מחריגים את הפעילות בבנקים למעט פעילויות מסוימות שעליהן כנראה יש לפיקוח על הבנקים ולבנק ישראל מה לומר. כאשר נגיע לסעיף, נדון בזה. אני חושב שזה באמת לא עיקר העניין ולא צריך להסיט את עיקר העניין לנושא הזה.

היו"ר אמנון כהן:

יש עוד גופים שרוצים החרגות או שבנק ישראל הוא הגוף היחידי?

שמשון אלבק:

בנק ישראל הוא הגוף היחיד.

היו"ר אמנון כהן:

אנחנו נתחיל להקריא את הצעת החוק. אם יש הערות, נשמע אותן, נתייחס אליהן, נשנה אם צריך ואחרי שנגיע לסוף ההקראה, יושב ראש הוועדה הקבוע יבוא ויחליט מה לעשות.

שי חרמש:

הוא לא הסמיך אותך?

היו"ר אמנון כהן:


הסמיך אותי לכל. אין בעיה, אבל אנחנו מכבדים. יש עניין של כבוד, שמכבדים.

שי חרמש:

את זה אני עושה כל הזמן.

מירב תורג'מן:
הצעת חוק ניירות ערך (תיקון מס' 40) (זירת סוחר לחשבונו העצמי), התש"ע-2010

1.
תיקון סעיף 15ב

בחוק ניירות ערך, התשכ"ח-1968 (להלן – החוק העיקרי), בסעיף 15ב, אחרי פסקה (3), יבוא:

"(3א)
הצעה תוך כדי המסחר בזירת סוחר כהגדרתה בסעיף 44יב, של ניירות ערך הרשומים למסחר בבורסה".

שמשון אלבק:

יש היום פטורים מחובת פרסום תשקיף כאשר מבצעים פעילות במסחר בבורסה. גם בזירות האלה, ככל שמבצעים פעילות בניירות ערך שנסחרים בבורסה, יש את אותו פטור.

שי חרמש:

פרסום תשקיף הוא רק בהנפקה הראשונית ולא אחרי מסחר משני.

שמשון אלבק:

נכון. לכן יש פטור. הסעיף שאומר שחייבים תשקיף, זה אומר כל הצעה לציבור. ברגע שאתה מכניס הוראה לבורסה ואתה מציע ניירות ערך במחיר מסוים, זאת גם הצעה לציבור. לכן יש פטור מהשוק המשני, וכך גם כאן.

רונית תירוש:

אבל הניירות עצמם נסחרים בבורסה.

שמשון אלבק:

כן.

שי חרמש:

הפרסום הוא רק בשיווק הראשוני. המשני הוא כבר מסחר שוטף.

שמשון אלבק:

אנחנו לא מדברים על אותם ניירות. לא צריך בשביל הפעילות במסחר של אופציה בפורקס או של אופציית מדד שקל לעשות תשקיף. זאת הכוונה.

מירב תורג'מן:
2.
הוספת פרק ז'3


לפני פרק ח' לחוק העיקרי יבוא:

"פרק ז'3: זירת סוחר לחשבונו העצמי


44יב.
הגדרות



"זירת סוחר" – כל אחת מאלה:

(1)
מערכת ממוחשבת שבאמצעותה קונה אדם מלקוחותיו, לחשבונו העצמי, מכשירים פיננסיים או מוכר ללקוחותיו, מחשבונו העצמי, מכשירים פיננסיים, באופן מאורגן, תדיר ושיטתי, למעט מערכת שבה כל המכשירים הפיננסיים שנקנים או שנמכרים הם מכשירים פיננסיים שתנאיהם נקבעו במשא ומתן ישיר בין הצדדים לעסקה.

(2)
מערכת ממוחשבת המעמידה ללקוח אפשרות לסחור באמצעות מערכת כאמור בפסקה (1).




"מכשיר פיננסי" – כל אחד מאלה:




(1)
נייר ערך כהגדרתו בסעיף 1.




(2)
ניירות ערך המונפקים בידי הממשלה.




(3)
יחידות של קרן סגורה כהגדרתה בחוק להשקעות משותפות.

(4)
הסכם או הסדר שערכו נגזר מערכם של מטבעות, סחורות, (Commodities) שערי ריבית, שערי חליפין, מדדים או מכשיר פיננסי אחר.
(5)
כל מכשיר פיננסי אחר שקבע שר האוצר, לפי הצעת הרשות או בהתייעצות עמה ובאישור ועדת הכספים של הכנסת.

יש לציין שמכשיר פיננסי בפרק הזה, לצורך זה הוא שמונה ימים.

שמשון אלבק:

נכון, כדי להחיל אותו על כמה שיותר מכשירים פיננסיים או כלים פיננסיים או ניירות שמציעים שם בזירות האלה, כדי שלא יוכלו לעשות מכשירים שהחוק לא יחול עליהם.

היו"ר אמנון כהן:

אם למשרד המשפטים יש התנגדות, שיאמר.

שמשון אלבק:

משרד המשפטים תומך.

מירב תורג'מן:
"לקוח" – מי שמבקש לקנות או למכור מכשיר פיננסי, באמצעות זירת סוחר.




"נושא משרה" – נושא משרה בכירה כהגדרתו בסעיף 37(ד).

דניאל רימון:

לגבי הגדרת לקוח, ההגדרה הזאת נועדה כדי לתפוס גם את מי שבא להתקשר ולא השלים את ההתקשרות. לכן היה צריך הגדרה מיוחדת.

רונית תירוש:

מה זאת אומרת?

דניאל רימון:

גם אם הוא לא השלים את ההתקשרות ובסופו של דבר לא ביצע עסקה מול הזירה, מכיוון שאנחנו רוצים לתפוס גם את הפעילויות השדלניות והשיווקיות כלפי הציבור, אנחנו רוצים לתפוס גם את ההתקשרות מולו.

מירב תורג'מן:

44יג.
רשיון לניהול זירת סוחר.

(א)
לא ינהל אדם זירת סוחר אלא ברשיון מאת הרשות (בפרק זה – רשיון זירה) ובהתאם לתנאי הרשיון.



(ב)
הרשות תיתן רשיון זירה לחברה שמתקיימים בה כל אלה:

(1)
השליטה על עסקיה וניהולם מופעלים בישראל, ואם אינם מופעלים בישראל – ביכולתה של החברה לקיים את כל ההוראות לפי חוק זה, וניתן לאכוף אותן לגביה.




(2)
מטרתה היחידה של החברה היא ניהול זירת סוחר.




(3)
החברה התקינה תקנון כאמור בסעיף 44יח.

שי חרמש:

זה אומר למשל שחברות ביטוח לא יכולות לנהל זירת סוחר?

מירב תורג'מן:

כן.

דניאל רימון:

נכון. זה מה שזה אומר.

שי חרמש:

מה המצב הנוכחי כרגע?

דניאל רימון:

המצב הנוכחי הוא שאין כל מגבלה על זירות סוחר כי הנושא לא מוסדר.

אורלי קורן:

לא, אבל אסור להן לעסוק בזה בגלל חוק אחר, חוק הפיקוח.

דניאל רימון:

יש הוראות שונות. למשל בחוק השקעות משותפות בנאמנות נאמר שמי שמנהל קרן נאמנות, חלה עליו הוראה כגון הוראה זאת. כמו שבחוק הבנקאות (רישוי) יש מגבלה שאומרת שמי שמקבל רשיון בנק, לא יכול לעסוק בדברים אחרים. כמו שקיימת הוראה כזאת בחוק השקעות משותפות בנאמנות, כך מטעמים דומים רוצים ליצור ייחודיות וכיס שישרת מטרות מסוימות בתוך התאגיד. לכן רוצים שתהיה אמירה דומה. נכון שבחלק מהמקרים השאלה תטופל בשני הסדרים – ההסדר שמסדיר את הביטוח וההסדר שמסדיר את הזירה.

שי חרמש:

הביטוח כדוגמה אבל יש לי עוד סדרה נוספת של דוגמאות.

דניאל רימון:

במקום שאנחנו נבדוק את כל החיקוקים האחרים ונסמוך עליהם, אנחנו אומרים שאם אתה מפעיל זירה שמקבלת מאתנו רשיון, זה עיסוקך.

היו"ר אמנון כהן:

אתה מגדיר את העיסוק. הם יכולים להקים חברת בת?

שמשון אלבק:

הם יכולים להקים חברת בת שתעסוק רק בזה.

אורלי קורן:

יש הפרדה. יש מסך.

מירב תורג'מן:
(4)
לחברה מיומנות טכנית ואמצעים מתאימים לצורך הפעלת זירת הסוחר באופן שיבטיח את יציבות הזירה, אמינותה, זמינותה ואבטחת המידע שבה.

(5)
החברה עומדת בדרישות נוספות שקבע שר האוצר, על פי הצעת הרשות או בהתייעצות עמה ובאישור ועדת הכספים של הכנסת, בעניינים המפורטים להלן, ורשאי השר לקבוע דרישות שונות לפי סוג הרשיון ולפי היקף הפעילות על פיו, ואופייה.




(א)
הון עצמי, נכסים נזילים ופיקדון.




(ב)
ביטוח.

היו"ר אמנון כהן:

כאן אנחנו אומרים שבמידה שתוך כדי ריצה, אחרי שאתם עובדים חודש-חודשיים, חצי שנה-שנה וצריך לשנות משהו, שר האוצר מתייעץ אתכם או אתם אתו ובסופו של דבר זה בא לאישור ועדת הכספים.

שמשון אלבק:

לא רק לשינוי. יש גם נושא שלא נצמיד, ביטוח, שאנחנו רוצים שיהיה על הזירה, ואנחנו נבוא לכאן אחרי שהחוק יעבור עם תקנות לעניינים האלה כדי שהדבר הזה יוסדר מראש. 

היו"ר אמנון כהן:

אתה מתייחס לביטוח, אבל זה משהו לא כל כך ישים כי זאת בורסה. אם הוא מפסיד, מפצים אותו?

שמשון אלבק:

יש לו ביטוח על אחריות מקצועית והוא צריך בעיקר הון עצמי, אם הוא גרם נזק.

רונית תירוש:

לגופים האלה צריך להיות חוסן כלכלי. 

שי חרמש:

יותר מזה.

היו"ר אמנון כהן:

הוא מפצה? את פעם ראית מישהו שפוצה?

שמשון אלבק:

יגישו נגדו תביעה לפי החוק הזה והוא יפצה.

רונית תירוש:

עד היום אין רגולציה בנושא הזה.

שי חרמש:

המצב יכול להיות יותר גרוע. הוא יכול לתת הוראה, לדוגמה להוסיף אפס אחד נוסף, הקלדה שגויה, כך שבמקום 10,000 יהיה 100,000, כך שבסך הכל הוא הגדיל את זה פי עשר. הביטוח עומד לאורך העניין הזה.

היו"ר אמנון כהן:

זאת הגנה מקצועית. אני מדבר  על כך שנגרם נזק ואותו אדם הפסיד כסף.

רונית תירוש:

בעיה שלו.

שמשון אלבק:

יש תביעה אחת בעקבותיה כבר פיצו בהרבה כסף.

רונית תירוש:

הביטוח הוא בעיקר מקצועי.

שמשון אלבק:

זאת לא בעיה שלו. 

רונית תירוש:

אם סחרתי והפסדתי, אני מקבלת פיצוי?

שמשון אלבק:

לא. אם  הוא הפסיד כתוצאה מרשלנות.

רונית תירוש:

בסדר, כאן מדובר באחריות מקצועית.

שמשון אלבק:

אבל אנחנו צריכים לדאוג לכך שיהיה לו כסף כדי לשלם. 

רונית תירוש:

אתה מדבר על ההון העצמי.

שמשון אלבק:

ודאי. 

שי חרמש:

או הביטוח.

היו"ר אמנון כהן:

בסדר. הבנו.

רונית תירוש:

אגב, לשאלתו של הרב גפני, נשלחו אלי הרבה תלונות על ידי אנשים חרדים.

היו"ר אמנון כהן:

גם אלי. אלה בעיקר אנשים שנישאו, קיבלו כסף אתו רצו לרכוש דירה, אבל הם הפסידו אותו.

ציון פיניאן:

אני רוצה לחזק את דברי היושב ראש. אכן, התופעה הזו נפוצה מאוד מאוד בקרב החרדים. היא פחות נפוצה בקרב החילונים.

מירב תורג'מן:
(6)
החברה הגישה לרשות דוחות ומסמכים כפי שקבע שר האוצר על פי הצעת הרשות או בהתייעצות עמה ובאישור ועדת הכספים של הכנסת. דוחות שהוגשו לפי פסקה זו, יפורסמו לציבור עם מתן הרשיון, באופן שתורה הרשות.

היו"ר אמנון כהן:

כאן למעשה אתה מגביל אותו כך שהוא לא יכול לפרסם דברים שקריים או דברים שהם לא אמת.

שמשון אלבק:

דברים מפתים שהם רבע אמת ובעיקר שקר.

מירב תורג'מן:
(ג)
על אף הוראות סעיף קטן (ב), רשאית הרשות לסרב לתת רשיון זירה, לחברה שמתקיימים לגביה התנאים האמורים באותו סעיף קטן, מטעמים הנוגעים למהימנותה, או למהימנותו של נושא משרה בה או של בעל שליטה בה, ובלבד שנתנה לחברה הזדמנות לטעון את טענותיה.

היו"ר אמנון כהן:

מהי ההגדרה המדויקת של מהימנות? איך נדע מהי מהימנות?

שמשון אלבק:

אין הגדרה למהימנות, ולא סתם אין הגדרה. למהימנות יש הרבה מאוד פנים. זאת יכולה להיות עבירה פלילית בתחום שוק ההון, זאת יכולה להיות חקירה, זאת יכולה להיות רשלנות רבתי, אלה יכולות להיות עבירות שאינן קשורות לשוק ההון אבל יכולות להשליך על הדבר הזה, אלה יכולים להיות הרבה דברים. זה נתון לשיקול דעת של רשות ניירות ערך, של יושב ראש הרשות, וגם כמובן נתון לביקורת של בית המשפט. בתחום של האכיפה המינהלית, אנחנו הולכים להוציא אמות מידה.

דניאל רימון:

גם כאן.

היו"ר אמנון כהן:

אנחנו הולכים לתת הגנה מסיבית לאותם אזרחים כדי שלא יעשקו אותם, אבל מה קורה אם מישהו רוצה לקבל רשיון ואתה מדבר על מהימנות, ואחר כך אתה תוקע אותו וזה כאשר הוא רוצה להתפרנס. כמה זמן אתה תבדוק את המהימנות שלו?

שמשון אלבק:

לא צריך זמן. 

היו"ר אמנון כהן:

שנה?

שמשון אלבק:

לא. הרבה פחות. 

היו"ר אמנון כהן:

איפה זה כתוב?

שמשון אלבק:

אנחנו לא צריכים שיהיה כתוב. אנחנו בודקים את זה בכל הגופים שמפוקחים על ידינו.

היו"ר אמנון כהן:

כמה זמן?

שמשון אלבק:

תלוי אם יש בעיה או אין בעיה. אם אין בעיה, זה יכול לקחת כמה שבועות או חודשים ספורים, אבל אם יש בעיה, זה יכול לקחת יותר. אף אחד לא יושב על הפיקוח על הבנקים ושואל אותו כמה זמן לוקח לו לבדוק מהימנות של בעל שליטה או של מנכ"ל.

היו"ר אמנון כהן:

בנק ישראל, כמה זמן לוקח לבדוק מהימנות כזאת?

דורון סלובטיצקי:

תלוי בנסיבות.

שמשון אלבק:

שמעת את התשובה.

דורון סלובטיצקי:

לצורך העניין, בנושא משרה וכולי, יש הוראת דיפולט שאם אנחנו לא מאשרים תוך 45 ימים, הוא מאושר, אבל זה רק לגבי נושא משרה ספציפי. לגבי רכישת אמצעי שליטה בתאגיד בנקאי, זה תלוי בנסיבות. לפעמים זה לוקח שבוע, לפעמים כמה חודשים.

שי חרמש:

אדוני נכח בחקירה בבנק הגדול ביותר במדינת ישראל וראה איך הם הצליחו לעשות את זה. היית שם.

היו"ר אמנון כהן:

אני נמצא בכל מקום. אנחנו צריכים בחוק לנקוב בזמן.

אורלי קורן:

הסעיף הזה מופיע כבר בחקיקה של רשות ניירות ערך.

היו"ר אמנון כהן:

מה מופיע?

אורלי קורן:

הסעיף של המהימנות. 

היו"ר אמנון כהן:

אני מדבר על זמן.

דניאל רימון:

אין מגבלת זמן.

אורלי קורן:

הסמכות הזאת של הרשות לניירות ערך לבחון מהימנות, כבר קיימת היום, היא מפעילה את זה ויש לה מיומנות. 

היו"ר אמנון כהן:

למי פונה אותו מייעץ או מי שרוצה לעסוק בתחום כאשר מושכים אותו חצי שנה ולא נותנים לו הסברים למה עושים זאת?

אורלי קורן:

הוא יכול לפנות לבג"ץ או לבית המשפט המחוזי.

היו"ר אמנון כהן:

הוא יפנה לבג"ץ נגד רשות ניירות ערך כדי שהיא תיתן לו רשיון?  איך יהיה דבר כזה?

שמשון אלבק:

למה לא?

היו"ר אמנון כהן:

בנושא הזה אין כאן כלי. שוב, אני מאוד סומך על הרשות שהכל בסדר בה, אבל אני חושב שצריך להגביל את זה בזמן. אם הכל סביר כמו שאתם אומרים, בשוטף שלושים יום. בנסיבות מיוחדות, לא יאוחר משישים או תשעים ימים.  אתה לא יכול להחזיק את האדם באוויר.

שמשון אלבק:

אתה לא יכול לתת לנו מגבלות של זמן כאשר לפעמים יש צורך להביא מידע מחוץ לארץ, לפעמים יש צורך להביא מידע מגורמי חקירה אחרים, לפעמים יש צורך להביא מידע מודיעיני, לפעמים יש צורך לבחון את הדברים ממש לעומק. בסופו של דבר מדובר בהגבלת עיסוק ובהגבלת עיסוק, אם אתה מבצע אותה, אתה צריך לעשות אותה על סמך מידע מהימן.  אנחנו לא מחוברים למאגר מידע של כל המידע של כל הרשויות ויכולים לקבל את המידע באופן ישיר. 

היו"ר אמנון כהן:

בחוק הראשי זה לא מוגדר?

שמשון אלבק:

לא. 

היו"ר אמנון כהן:

במהימנות אין הגבלת זמן?

שמשון אלבק:

לא. אין הגדרה של זמן בגלל הסיבות האלה. זה לא שאנחנו מקבלים את כל העובדות וצריך להפעיל שיקול דעת, כי במקרה כזה אין בעיה במגבלות של זמן, אבל כאן העובדות צריכות להיאסף וככל שיאספו יותר עובדות, כך גם אפשר יהיה לנקות אנשים ולא רק להטיל עליהם מגבלות. לפעמים אנחנו בודקים יותר לעומק ומגיעים למסקנה שאין צורך להגביל, אבל זה דורש בדיקה.

שי חרמש:

זה בכל הגזרות של החקירות. יש חקירות שנמשכות זמן רב.

היו"ר אמנון כהן:

חקירה שאורכת עשר שנים? זה דבר נורמלי?

שי חרמש:

בוא תתחיל מלמעלה ואל תבוא אליהם בטענות.

היו"ר אמנון כהן:

כרגע מונחת הצעת חוק על השולחן ואני אומר שנראה מה אפשר לעשות.

שי חרמש:

לאור הניסיון של שנינו עם האירוע הגדול, עברנו אירוע גדול כולנו בישיבה הבלתי סודית ההיא בחדר הצדדי שם, ובאותו רגע בו קורה דבר דרמטי, חיים מהעניין הזה.

היו"ר אמנון כהן:

הם מקבלים את כל הגיבוי מאתנו.

שי חרמש:

אני צריך שוב להגן על פקידי ממשלה ולומר שאני סומך עליהם. אני יודע, זה נשמע רע.

היו"ר אמנון כהן:

אתה יכול לסמוך על מי שאתה רוצה, אבל אני צריך לבדוק שבסוף יצא חוק טוב.

דניאל רימון:

זה עתה נכנסנו מדיון בוועדת החוקה, חוק ומשפט, בה אנחנו דנים בהקמת מחלקה כלכלית בבית המשפט המחוזי. ההנחה היא שהחלטות כאלה יידונו בפני המדור המיוחד ולכן הן ייתקפו באופן מעמיק ומהיר. אם מישהו ירצה לקבול על כך שאנחנו מושכים את הזמן, יהיה לו את הצוות המתאים לבדוק את זה מולו.

היו"ר אמנון כהן:

בסדר. נמשיך הלאה. לא השתכנעתי אבל בואו נמשיך.

מירב תורג'מן:
(ד)
ברשיון זירה רשאית הרשות לקבוע את סוגי המכשירים הפיננסיים שניתן לסחור בהם באמצעות הזירה, ורשאית היא להגבילו, בין השאר, לסוגי פעילות שהחברה בעלת הרשיון רשאית לבצע או לסוגי לקוחות שיהיו רשאים לסחור באמצעות הזירה.

44יד.
חובה לעמוד בדרישות למתן רשיון

חברה בעלת רשיון זירה תעמוד,  בכל עת, בתנאים הקבועים בסעיף 44יג(ב)(1), (4) ו-(5).

44טו.
איסור הצעה לסחור בזירת סוחר שאינה מורשית

לא יפנה אדם בהצעה לסחור בזירת סוחר, אלא אם כן הזירה מנוהלת בידי חברה בעלת רשיון זירה, או בידי מי שרשאי לנהל זירת סוחר בלא רשיון לפי הוראות סעיף 44ל.

היו"ר אמנון כהן:

עד כאן יש למישהו הערות? אין.

מירב תורג'מן:

44טז
איסור על עיסוקים נוספים



(א)
חברה בעלת רשיון זירה לא תעסוק בכל עיסוק נוסף מלבד ניהול הזירה.



(ב)
חברה בעלת רשיון זירה לא תיתן אשראי ללקוחותיה.

היו"ר אמנון כהן:


אתם מונעים את הדבר עליו דיבר יושב ראש הרשות, כאשר אתה אומר שאתה נותן אלף שקלים והחברה אומרת שתיתן לך עוד 10,000 שקלים.

שמשון אלבק:

כן. אתה משקיע 11 אלף שקלים ואלף השקלים הראשונים שהם למעלה הולכים, ואז הוא מקזז לך את הסכום ונגמר.

מירב תורג'מן:

44יז
התנהלות תקינה והוגנת



(א)
חברה בעלת רשיון זירה תנהל את זירת הסוחר באופן תקין והוגן.

(ב)
חברה בעלת רשיון זירה וכן מי שנותן שירותים מטעמה, ובכלל זה שירותי שיווק של זירת הסוחר (בסעיף זה – נותן שירותים), לא יכללו בדיווח, בפרסום מטעמם או  במידע אחר שהם מוסרים, פרט מטעה.

(ג)
חברה בעלת רשיון זירה חייבת לפקח ולנקוט את כל האמצעים הסבירים למניעת הפרת הוראת סעיף קטן (ב) בידי נותן שירותים. הפר נותן שירותים הוראה כאמור, חזקה כי החברה הפרה את חובתה לפי סעיף קטן זה, ודינה כאילו ביצעה את ההפרה בעצמה, אלא אם כן הוכיחה כי נקטה את כל האמצעים הסבירים כדי למלא את חובתה האמורה.


44יח.
תקנון זירת סוחר

(א)
חברה בעלת רשיון זירה תקבע בתקנון זירת סוחר כללים, שיאושרו בידי הרשות, לניהול תקין והוגן של הזירה, לרבות כללים להבטחת עמידתה בדרישות לפי הוראות חוק זה.

(ב)
שינוי של כללים בתקנון כאמור בסעיף קטן (א) טעון את אישור הרשות, ואולם רשאית הרשות להורות כי לגבי עניין מסוים לא יידרש אישור הרשות לתיקון כאמור.

(ג)
סברה הרשות, לאחר שנתנה לחברה בעלת רשיון זירה הזדמנות לטעון את טענותיה, כי לשם ניהול תקין והוגן של הזירה יש להתקין כללים נוספים בתקנון, לפי הוראות סעיף קטן (א), או לשנותם, תורה על כך לחברה, והחברה תנהג בהתאם, בתוך שלושים ימים מיום קבלת ההוראה.

(ד)
כללים בתקנון כאמור בסעיף קטן (א), וכל שינוי בהם יפורסמו בדרך שתורה הרשות.


זה יהיה באתר האינטרנט?

דניאל רימון:

בדרך כלל נכון להיום, הדרך שהרשות מורה  למשל על פרסום הנחיות הרשות, זה באתר הרשות, אבל אפשר יהיה לקבוע שאנחנו נרצה בנוסף לאתר הרשות גם באתר הזירה. באופן טבעי, בגלל שהחברות האלה מתנהלות בפלטפורמה אינטרנטית, מן הסתם נדרוש שזה יהיה גם באתר.

היו"ר אמנון כהן:

מתי יגיעו לכאן התקנות?

שמשון אלבק:

התקנות שלנו אמורות להגיע במושב הנוכחי, אם החוק יעבור עכשיו.

דניאל רימון:

אנחנו מקווים כך, אבל מקווים.

שמשון אלבק:

אם לא, זה יהיה בראשית המושב הבא.

היו"ר אמנון כהן:

תוך כמה זמן תתקינו את התקנות?

דניאל רימון:

אנחנו כבר פועלים ועובדים על כתיבת התקנות. החלק המשמעותי והכבד ביותר בכתיבת התקנות הוא החלק של בחינת ההון העצמי שהוא אמור להיות פונקציה של פוטנציאל השוק ומידת הסיכון. בעניין הזה יש שונות גדולה למדיי בין השווקים האחרים שמסדירים זירות מסחר. אנחנו מצאנו שזאת שאלה כבדה כדי שנרצה להסתייע באנשים מקצועיים, אנשים שהמומחיות שלהם היא יציבות. אנחנו נמצאים בהליך של התקשרות עם חברה שתיתן לנו ייעוץ כזה. כאשר העבודה הזו תושלם, מן הסתם נוכל לקדם קובץ תקנות מוסדר ופרטני לחברי הוועדה.

היו"ר אמנון כהן:

כמה זמן זה יהיה?

דניאל רימון:

להערכתי מספר חודשים. אני לא יודעת אם נצליח במושב הנוכחי אבל אנחנו עושים מאמץ.

היו"ר אמנון כהן:

מהניסיון שיש לי בבית הזה, אנחנו מחוקקים חוקים ולאחר מכן אין תקנות כך שאי אפשר ליישם את החוק. אני מכיר חוק שתקוע לפחות שבע-שנים  בגלל שאין תקנות.

שמשון אלבק:

אתה לא מכיר חוק כזה ברשות לניירות ערך.

היו"ר אמנון כהן:

נכון. אני לא רוצה להגיע לשלב הזה, ולכן אנחנו אולי צריכים להגדיר בחוק תוך כמה זמן יותקנו תקנות או שלד או התחלה כדי שנוכל לדעת שתוך שבועיים-שלושה הוועדה תראה את הטיוטה לפחות.

דניאל רימון:

תוך שבועיים-שלושה זה לא יקרה. מדובר בתקנות מאוד סבוכות, ארוכות ורציניות. 

היו"ר אמנון כהן:

עכשיו את מפחידה אותי. זה כאילו את אומרת שמדובר בשנתיים-שלוש.

דניאל רימון:

לא. הן כבר בהליכי כתיבה אבל בהחלט הן לא פשוטות ויש להן משמעויות לשחקנים פעילים היום במשק. בוודאי שהתחילה שלהן לחלק מהעניינים תצטרך להיות הדרגתית. אנחנו צריכים לתת לזה חשיבה. זה תחום שרק מתהווה בכל העולם ולכן גם הקושי לעשות הסדרה רצינית וזה מאחר שאנחנו מנסים להתחקות אחרי הסדרות בעולם.

היו"ר אמנון כהן:

בסדר. בהמשך נחזור לנושא התקנות.

מירב תורג'מן:

44יט.
איסור ניצול לקוח

חברה בעלת רשיון זירה, לא תעשה, במעשה או במחדל, בכתב או בעל פה או בכל דרך אחרת, דבר שיש בו משום ניצול אי ידיעתו או חוסר ניסיונו של לקוח, כדי לקשור עסקה בתנאים בלתי סבירים או כדי לתת או לקבל תמורה השונה במידה בלתי סבורה מהתמורה המקובלת.

רונית תירוש:

בדרך כלל כאשר אנחנו סוחרים דרך הבנקים, יועץ השקעות תופר לפי מידה פחות או יותר. הוא לא מסכן אותך כאשר הוא משקיע עבורך והוא לוקח בחשבון את היכולות שלך. בזירות האלה, ככל שאני קיבלתי תלונות, אין שום קשר בין היכולת של האדם לראות מה עומד מאחורי החתונה והאם יש בנוסף עוד משהו או אין.

היו"ר אמנון כהן:


רק על זה הוא מסתכל.

רונית תירוש:

השאלה איך מפקחים עליהם כדי שהם באמת יעשו את הדברים.

רונן מדר:

הוא לא יכול לסכן יותר ממה שהוא השקיע באותה זירה. הוא יכול להפסיד את כל כספו אבל רק את מה שהוא הפקיד שם.

רונית תירוש:

זה מה שהחוק יחייב אותו?

שמשון אלבק:

כן, זה בגלל שהחברה לא יכולה לתת לו אשראי.

רונן מדר:

החוק לא נותן אשראי אלא רק מאפשר את המינוף.

היו"ר אמנון כהן:


אם יש לך את ה-50 אלף שקלים שרצית לשים, מקסימום הלכו 50 אלף השקלים.

רונן מדר:

כן.

מירב תורג'מן:

מה זה ניצול אי ידיעתו? איך הזירה תדע מה הוא יודע ומה הוא לא יודע? מעבירים אותו איזשהו תקנון?

דניאל רימון:

חלק ממה שייקבע בתקנות, אנחנו למדים שבעולם נהוג לעשות ממש סוג של מבחן ללקוח שרוצה להתקשר עם הזירה ורק כאשר הוא עובר את זה, הוא יכול להתקשר. 

היו"ר אמנון כהן:

אזרח?

דניאל רימון:

סוג של שאלון כדי לוודא שהוא יודע למה הוא נכנס כי יש כאן סיכון גדול.

היו"ר אמנון כהן:

יאמרו לי לעבור קורס?

שמשון אלבק:

אם הוא לא יודע מה המשמעות של אופציה או מה המשמעות של עסקת פורוורד או עסקות סוופט שיש בזירות האלה, איך הוא יכול לפעול? יהיה לו שאלון והוא יצטרך לענות עליו. אם הוא לא יצליח לענות, לא יקבל רשיון.

אורלי קורן:

בתקנות יש פסקה מפורשת שקובעת הוראות המחייבות את החברה לבחון את התאמת העסקה לצורכי הלקוח. זה בדיוק הדבר עליו את מדברת.

רונית תירוש:


את העסקה אבל לא את ההתאמה.

אורלי קורן:

את מידת הבנתו בדבר הסיכויים והסיכונים.

רונן מדר:

דרך אגב, הסעיף הזה מוחל באירופה. אני ראיתי לפחות באירלנד, שם המתכונת היא שבאים ושואלים לגילו, דרך המחשב, להכנסתו, לידע שלו, לניסיון ובסוף אומרים לו אם הוא מתאים או לא מתאים. 

היו"ר אמנון כהן:

מתאים או לא מתאים, בסדר, אבל כתוצאה מכך הוא יכול לקנות או לא יכול לקנות?

רונן מדר:

המצב באירופה הוא שמאפשרים לו. אומרים לו שהוא לא מתאים, אבל קח את הסיכונים. בארצות הברית, כאשר מדובר באופציות, אם הברוקר שפותח את החשבון למסחר בנגזרים מזהה שהלקוח לא מבין את המשמעויות או שהוא נכנס כאן לסיכונים גדולים מדיי, עליו יש אחריות ספציפית לא לאפשר לו את הפעילות.

היו"ר אמנון כהן:

וכאן, אצלנו,  מה יהיה עכשיו?

דניאל רימון:

זה ייקבע בתקנות. 

היו"ר אמנון כהן:

מה הכיוון?

דניאל רימון:

אנחנו עוד לא יודעים. 

היו"ר אמנון כהן:

זה בא להזהיר או אתה גם יכול למנוע? האם אתה אומר לו שהוא הולך לסכן כאן ויכול להיות שהוא יישאר בלי כלום, או שאתה אומר לו שזה חסום בפניו כי הוא לא מבין כלום?

שמשון אלבק:

 הכיוון שלנו הוא שהאחריות תיפול בסופו של דבר על כתפו של מי שמנהל את הזירה הזאת. אם בא לפניו אדם שאין לו מושג והוא רואה את זה, שלא ינצל את חוסר הידע שלו כדי להכניס אותו וההשקעה תימחק.

היו"ר אמנון כהן:

אם הוא למשל האבא יאמר שהוא לא מבין בזה אבל הבן שלו יטפל? גם הוא יעבור את המבחן?

שמשון אלבק:

כן.

רונן מדר:

דרך אגב, היום זירות, כדי לקדם את עניינן, דואגות לקיים קורסים שונים ומשונים רק כדי שאותם משקיעים פוטנציאליים יגיעו אליהן. לכאורה, בעצם הם כאילו מעבירים לידיהם איזשהו ידע שיאפשר להם בסופו של דבר להשקיע.

היו"ר אמנון כהן:

לשכנע אותם שישקיעו אצלן.

רונן מדר:

זה לא סוג של שכנוע, אלא זה נותן לו איזושהי אצטלה של ביטחון כביכול.

היו"ר אמנון כהן:

הוא יראה לו איך כל שעה הסכום עולה, העיקר שישקיע.

רונן מדר:

כן.

שמשון אלבק:

עד שהוא שם את הכסף, ואז זה מתחיל לרדת.

דניאל רימון:

אלה גם קורסים שמתחזים להיראות כמו קורס ליועצי השקעות, קורס מאוד נייטרלי, אבל אם אתה מסתכל ברשימת מי שמנהל את הקורס ומי בעל הבית, זאת הזירה עצמה. אז הלקוח יוצא מצויד, בהנחה שהוא מבין את המטריה, והוא משקיע.

היו"ר אמנון כהן:

מה אתם עושים בנושא הזה? אתם אומרים שהקורסים האלה לא ייעשו על ידי אותם הגופים אלא על ידי גופים נייטרליים?

דניאל רימון:

כאשר יבואו התקנות, אנחנו נכניס יותר רזולוציה ואיזה סיטואציות ייחשבו כניגודי עניינים. למשל, אתה לא תהיה זה שמשרטט את המוצר.

היו"ר אמנון כהן:


אני רואה שהשקעתם מחשבה.

דניאל רימון:

ניסינו.

שמשון אלבק:

אתה מפגין בקיאות בתחום.

מירב תורג'מן:
44כ.
פיקוח הרשות

(א)
הרשות תפקח על ניהולה התקין וההוגן של זירת סוחר בידי חברה בעלת רשיון זירה.

(ב)
הרשות רשאית, לצורך פיקוח כאמור בסעיף קטן (א), ליתן הוראות הנוגעות לדרכי פעולתה של חברה בעלת רשיון זירה, של נושא משרה בה ושל כל מי שמועסק על ידה, והכל כדי להבטיח את ניהולה התקין וההוגן של זירת הסוחר ואת השמירה על עניינם של לקוחותיה. הוראות כאמור יכול שיינתנו לכל החברות בעלות רשיון זירה או לסוג מסוים של חברות כאמור.



(ג)
(1)
הוראות לפי סעיף קטן (ב), אין חובה לפרסמן ברשומות, ואולם 

הרשות תפרסם ברשומות הודעה על מתן הוראות כאמור ועל מועד תחילתן.

(2)
הוראות לפי סעיף קטן (ב), וכל שינוי בהן, יועמדו לעיון הציבור במשרדי הרשות ויפורסמו באתר האינטרנט של הרשות, ורשאית הרשות להורות בדבר דרכים נוספות לפרסומן.


בכל אופן, יש לי איזושהי השגה לגבי כל הפרסום באתר הרשות. אני חושבת שיש דברים שכן אמורים להיות מפורסמים ברשומות. 

דניאל רימון:

יש אפילו פסיקה, מאגר הספרות התורנית, שם נאמר שכאשר כתוב לקביעת הרשות, בהחלט האתר הוא מקום ראוי. זאת פסיקה של בית המשפט העליון. מעבר לזה, נדרש בכל זאת לפרסם פרסום. אגב, המבנה של הסעיף הזה הוא מבנה זהה לסעיף 28 בחוק הסדרת העיסוק ולסעיף 97 בחוק השקעות משותפות וגם לסעיפים מקבילים בחוק הביטוח ובחוק קופות הגמל. אלה סעיפים ששורטטו במסגרת חקיקת בכר ומטרתם להבטיח לתת הוראות שנדרשות בזמן אמת למפוקח מסוים או לציבור מפוקחים כאשר בכל זאת מצאו חשיבות לפרסם את זה ברשומות לאור היות התקנה תקנה בעלת פועל תחיקתי שמחייבת ציבור בלתי מסוים, אבל הפרסום ברשומות הוא לא פרסום שמחולל את תחילת ההוראה אלא תחילת ההוראה היא ממועד פרסום ההוראה באתר הרשות, כאשר הפרסום ברשומות הוא פרסום מפנה בשביל אחרית הימים, כדי שניתן תמיד להחזיר את המידע.

היו"ר אמנון כהן:

אם כן, זה יהיה גם ברשומות?

דניאל רימון:

יהיה גם ברשומות.

רונית תירוש:

תהיה הודעה על פרסום ההוראות עצמן. 

מירב תורג'מן:

אבל גם בדיעבד.

אורלי קורן:

ההודעה מצורפת, אלא שזה לא תנאי לנוכחות שלה.

שמשון אלבק:

אתר הרשות נגיש הרבה יותר מהרשומות. איפה אנשים יחפשו את המידע הזה, ברשומות או באתר הרשות? באתר הרשות. 

דניאל רימון:

נניח שהזירה מצפצפת על הוראות הדין או שכתבנו את הוראות הדין שלא כלל סיטואציה שממש חותרת תחת המהות של ההסדרה הזאת והם נכנסים לחור הזה ומתחילים לייצר פעילות אסורה. אתה חייב שיהיה לך כלי לעצור את העשייה האסורה או לכוון אותה או נגיד להורות על צורה מסוימת של תצוגת דברים לציבור וכיוצא בזה. זה כלי שחייבים אותו, בוודאי בחוק מתהווה שכזה.

היו"ר אמנון כהן:

בסדר.

מירב תורג'מן:
(ד)
בלי לגרוע מהוראות סעיף קטן (ב) רשאית הרשות, לצורך פיקוח כאמור בסעיף קטן (א), ליתן הוראות לחברה מסוימת בעלת רשיון זירה כדי להבטיח את יישום ההוראות לפי חוק זה.

(ה)
חברה בעלת רשיון זירה תמסור לרשות, בכתב, לפי דרישה של הרשות או של עובד הרשות שהוסמך לכך, בתוך המועד שייקבע בדרישה, הסבר, פירוט, ידיעות ומסמכים בקשר לפרטים הכלולים בדוח שמסרה לפי פרק זה.


44כא.
אחריות חברה בעלת רשיון זירה

(א)
חברה בעלת רשיון זירה אחראית לנזק שנגרם ללקוח כתוצאה מכך שהפרה הוראה מהוראות לפי חוק זה, או כלל בתקנונה שנקבע לפי סעיף 44יח.

(ב)
המנהל הכללי של חברה בעלת רשיון זירה חייב לפקח ולנקוט את כל האמצעים הסבירים למניעת הפרת הוראה או כלל כאמור בסעיף קטן (א) בידי החברה או בידי עובד מעובדיה.

(ג)
הפרה חברה בעלת רשיון זירה הוראה או כלל כאמור בסעיף קטן ש(א), חזקה כי המנהל הכללי של החברה הפר את חובתו לפי סעיף קטן (ב), והאחריות לפי סעיף קטן (א) תחול גם עליו אלא אם כן הוכיח כי נקט כל אמצעי סביר כדי למלא את חובתו האמורה.


44כב.
חובת הודעה של בעל עניין ונושא משרה בחברה בעלת רשיון זירה

מקום שההוראות לפי פרק זה מחייבות חברה המבקשת רשיון זירה או בעלת רשיון כאמור, לגלות בדוחותיה פרטים הנוגעים לבעלי עניין בה או לנושאי משרה בה, יחולו הוראות סעיפים 37 ו-38 לעניין חובת הודעה בידי בעל עניין או נושא משרה בה וכן בידי מי שחדל להיות בעל עניין או נושא משרה בה, כאמור בסעיף 37(ב).


44כג.
ביטול או התלייה של רשיון זירה

(א)
מצא יושב ראש הרשות כי חדל להתקיים לגבי חברה בעלת רשיון זירה, תנאי מהתנאים האמורים בסעיף 4יג(ב), או כי התקיימו נסיבות המנויות ברשימה לפי סעיף קטן (ב), המעידות על פגם במהימנות החברה, נושא משרה בה או בעל שליטה בה, וסבר כי הפגם ניתן לתיקון, רשאי הוא להורות על תיקונו בתוך תקופה שיקבע. לא היה הפגם ניתן לתיקון או חלפה התקופה שקבע יושב ראש הרשות בהוראה שנתן לפי סעיף קטן זה והפגם לא תוקן, רשאית הרשות, לאחר שנתנה לחברה הזדמנות לטעון את טענותיה, להתלות את הרשיון או לבטלו.

(ב)
הרשות תקבע רשימה של נסיבות שיש בהן כדי להעיד על פגם במהימנות חברה בעלת רשיון זירה, נושא משרה בה או בעל שליטה בה. רשימה כאמור תפורסם באתר האינטרנט של הרשות והודעה על פרסום הרשימה ועל כל שינוי שלה, ומועד תחילתם, תפורסם ברשומות.


אני חושבת שיש איזושהי בעיה עם הסעיף הזה.

דניאל רימון:

למה? זו רשימה שנועדה לתת ודאות לציבור הזירות לגבי אותן נסיבות שיראו בהן פגם במהימנות ובשלן יתלו רשיון זירה.

מירב תורג'מן:

הסעיף הזה, הרשומה אולי צריכה להיות באישור הוועדה. אני לא יודעת אם ועדת הכספים אלא אולי ועדת החוקה, חוק ומשפט.

שמשון אלבק:

אנחנו באנו ממצב שאין רשימה. זה מה שקיים יום בחקיקה. אין רשימה. עכשיו אנחנו באים ואומרים שאנחנו ניתן את אמות המידה, אז את באה ואומרת: לא, בואו נלך לתקנות. הרי מה המשמעות? המשמעות היא שלמעשה הולכים לחקיקה, בעוד שהמחוקק מלכתחילה השאיר את שיקול הדעת בידי הגוף המפקח בכל הזירות שעוסקות ברגולציית שוק ההון. בגלל שאנחנו הולכים ונותנים יותר שקיפות ממה שהייתה עד היום לעניין הזה, כדי שתיווצר יותר ודאות, אתם אומרים בואו נלך לחקיקה. זה לא סביר. שיקול הדעת חייב להיות גמיש בעניין הזה. לכן אנחנו הולכים למשהו כזה.

דניאל רימון:

אגב, גם כאן זה סעיף שזהה לחלוטין לסעיף הקבוע בחוק השקעות משותפות. זה סעיף שבחוק הייעוץ, זה סעיף שבדרך לעניין חתמים. כלומר, זאת מתכונת קבועה.

מירב תורג'מן:

יש לכם רשימה של אמות מידה?

דניאל רימון:

יש לנו רשימה של אמות מידה. כיוון שההסדר הזה, עיקרו נדון בפני הוועדה הזאת במסגרת תיקון אכיפה מינהלית, כאשר נגיע לסעיף הזה, בהחלט נוכל להציג בפני הוועדה את הרשימה שגיבשנו.

היו"ר אמנון כהן:


זה החוק השני של אכיפה מינהלית.

דניאל רימון:

נכון. זאת אותה רשימה.

היו"ר אמנון כהן:

זה ייגזר מכאן לכאן?

דניאל רימון:

כיוון שזאת אותה רשימה.

מירב תורג'מן:

זה לא קיים היום.

דניאל רימון:

לא. 

היו"ר אמנון כהן:

באכיפה מינהלית, זה קיים?

מירב תורג'מן:

השאלה אם אפשר לראות כאן לפני שמחוקקים את החוק הזה, את אמות המידה, את רשימת אמות המידה.

אורלי קורן:

אנחנו נתקלים בזה שאנחנו דורשים מגופים כבר בחוק הוראה שאומרת שיפרטו את אמות המידה, שיהיו שקופים לציבור, והגופים אומרים שהם יעשו את זה אבל שלא יכתבו את זה בחוק כי אם הם יבואו עם זה לוועדה, הוועדה תאמר באישור ועדה ואז זה גם לא מופיע בחוק. זה מה שקורה כאשר אנחנו מבקשים אמות מידה שקופות וזה בא לוועדה ודורשים אישור ועדה כאשר הדברים הם גמישים והם צריכים להיות בתוך הגוף האוכף.

דניאל רימון:

מבחינתנו אין כל מניעה.

היו"ר אמנון כהן:

אני דווקא רוצה שבחוק יהיו אמות מידה.

אורלי קורן:

בחוק עצמו?

היו"ר אמנון כהן:

כן. זה משתנה כל פעם?

שמשון אלבק:

בוודאי. זה משתנה. 

דניאל רימון:

קח לדוגמה שברשימה צפוי שלמשל יהיו הרשעות בעבירות כלליות, קיומן של חקירות, צו מוסכם, כופר.

היו"ר אמנון כהן:

מה יכול להשתנות?

דניאל רימון:

אם היית עושה את הדבר הזה שלוש שנים אחורה, אולי לא היו בכלל צווים מוסכמים. אם אתה תעשה את זה היום, עדיין אין הפרות מינהליות אבל מחר יהיו. זה משתנה. אנחנו רוצים להיות גמישים בעניין הזה.

שמשון אלבק:

את עיקרון החוקיות עברנו כאשר קבענו את הדרגה של המהימנות. היא קבועה. בכל החקיקה שלנו, גם בקרנות, גם בייעוץ, גם בניהול תשקיפים מדובר על מהימנות.

מירב תורג'מן:

לגבי אמות מידה, אני חושבת שאמות מידה כן צריכות להיות קבועות.

שמשון אלבק:

בסוף את תקבלי משהו כללי והוא יהיה בדיוק כמו מהימנות. 

מירב תורג'מן:

זה צריך להיות באתר הרשות. אני באמת חושבת שיש כאן איזושהי בעיה.

דנה נויפלד:

מירב, את גורמת לאפקט הפוך. את רוצה להשקיף, את רוצה לפתוח לציבור. הרשות צריכה להותיר בידיה את שיקול הדעת ואת אמות המידה, והיא לא תוכל למנות את כולם בפעם אחת ולבוא לפני המחוקק ובזה גמרנו את העניין. את רוצה להשאיר לה את הגמישות לפעול, את רוצה שהיא תעשה את עבודתה, את רוצה מצד שני שגם תהיה שקיפות. את תגרמי בהערה הזאת שלך לשרטט את כל הגבולות ועכשיו לא יהיו גבולות בכלל, כי את לא יכולה שלא להותיר גמישות לרשות לפעול.

היו"ר אמנון כהן:

הוא יכול לשנות כל יום את אמות המידה שלו.

דנה נויפלד:

אבל זה יפורסם. זה יהיה שקוף לכולם.

היו"ר אמנון כהן:

מתי זה יפורסם?

דניאל נויפלד:


זאת בדיוק ההוראה שאומרת שהרשות תקבע את אמות המידה ותפרסם אותן.

היו"ר אמנון כהן:

מתי?

דניאל רימון:

אנחנו מסנדלים את עצמנו מפני שאם משהו שהוא לא מנוי ברשימה ומגיע מקרה אלינו לראשונה.

היו"ר אמנון כהן:

תמיד אפשר לשנות אבל שמישהו יסתכל.

דנה נויפלד:

זה יהיה מכאן ואילך.

שמשון אלבק:

אני לא יכול לשנות בדיעבד. 

היו"ר אמנון כהן:

מתי יפורסמו אמות המידה? החוק נכנס לתוקף.

דניאל רימון:

מיידית.

היו"ר אמנון כהן:

מתי יפורסמו אמות המידה?

דניאל רימון:

אנחנו נאמר לכם יותר. אנחנו נביא את אמות המידה אתנו ונציג אותם בפני חברי הוועדה.

היו"ר אמנון כהן:

מתי?

דניאל רימון:

היום. אנחנו כבר ניסחנו אמות מידה כאלה והן לא סוד. הסיבה שאנחנו לא מזדרזים להביא אותן לכאן היא כי אנחנו מנסים לייצר איזושהי אחידות גם בהפעלת אמות המידה, גם עם רגולטורים אחרים.

שמשון אלבק:

יש תהליך שלם שנועד על מנת לאזן וליישר קו בין כל הרגולטורים שעוסקים בדיוק באותו נושא. גם בביטוח, גם בפיקוח על הבנקים וכולי. אנחנו מנסים להגיע למצב כזה. יש לנו טיוטה ואפשר לשים אותה. אני גם יכול לומר אותה כאן בעל פה. זה לא איזשהו משהו סודי. הדבר הזה חייב להישאר בשיקול דעת כדי לאפשר את הגמישות. 

היו"ר אמנון כהן:

אבל אתה אומר שאתה מפרסם. ברגע שפרסמת, מה הבעיה?

שמשון אלבק:

בסדר, ברגע שפרסמתי, הציבור יודע ויש לו ודאות. קרה עוד אירוע, יש לי עוד אינדיקציה, יש דבר חדש, אני מכניס פנימה אמת מידה חדשה.

היו"ר אמנון כהן:

בסדר.

שמשון אלבק:

ודאי שאני אפרסם, אבל לא צריך לשם כך ללכת להליכי חקיקה.

היו"ר אמנון כהן:

בלי לעבור אישור שלנו?

שמשון אלבק:

היום אין אמות מידה בכלל.

היו"ר אמנון כהן:

זו הבעיה שלכם.

שמשון אלבק:

לא, לא שלנו. אתם חוקקתם ולא אנחנו.

היו"ר אמנון כהן:

אנחנו רוצים לשנות.

שמשון אלבק:

זאת טעות.

רונית תירוש:

אדוני היושב ראש, אני רוצה לספר לך משהו כי אולי זה רעיון מצוין.

היו"ר אמנון כהן:

על אמות מידה?

רונית תירוש:

כן. יש לי הצעת חוק בנושא ההימורים באינטרנט, שזה נושא מאוד פרוץ והמדינה מפסידה מיליונים, אם לא מיליארדי שקלים שלא משולם עליהם מס. רובן אלה חברות שהמפעיל נמצא בכלל בגיברלטר או בכל מיני מקומות אחרים. משרד המשפטים התנגד לחוק בטענה שאי אפשר לפסול הימורים מסוג זה, להגדיר אותם כהימורים, ואם ביום בהיר פתאום יהיה עוד משחק, סוג של משחק שלא צפו, שם זה לא יהיה במסגרת החוק. הנה נוסח לגמישות שמאפשר לעדכן את עצמכם. אני חושבת שאת היית בדיון על ההימורים.

דנה נויפלד:

לא. 

רונית תירוש:

אני ממש הופתעתי. המדינה מוותרת על הכנסות כי אולי לא נמנה באיסור ההימורים איזשהו משחק חדש שלא צפו אותו מראש.


זה רעיון יפה. אני אקח אותו ואני אחדש את הצעת החוק.

היו"ר אמנון כהן:

בסדר. בואו נתקדם. אמות מידה, נדבר על זה בהמשך.

מירב תורג'מן:

44כד.
היתר בעל שליטה

(א)
לא יהיה אדם בעל שליטה בחברה בעלת רשיון זירה אלא בהיתר מאת הרשות (בפרק זה – היתר שליטה).

(ב)
הרשות רשאית לסרב לתת היתר שליטה לפי סעיף זה רק מטעמים הנוגעים למהימנותו של מבקש ההיתר או של נשוא משרה בו.

(ג)
הוראות סעיף קטן (א) לא יחולו על מי שהיה לבעל שליטה כאמור באותו סעיף קטן, מכוח העברת אמצעי שליטה על פי דין.


44כה.
העברת אמצעי שליטה

מי שמחזיק אמצעי שליטה בחברה בעלת רשיון זירה לא יעביר אותם לאחר ביודעו שהנעבר זקוק להיתר שליטה, ואין בידו היתר כאמור.


44כו.
ביטול היתר שליטה

(א)
מצא יושב ראש הרשות כי התקיימו נסיבות המנויות ברשימה לפי סעיף קטן (ב), המעידות על פגם במהימנות בעל היתר שליטה או נושא משרה בו, וסבר כי הפגם ניתן לתיקון, רשאי הוא להורות על תיקונו בתוך תקופה שיקבע. לא היה הפגם ניתן לתיקון או חלפה התקופה שקבע יושב ראש הרשות בהוראה שנתן לפי סעיף קטן זה והפגם לא תוקן, רשאית הרשות, לאחר שנתנה לבעל היתר השליטה הזדמנות לטעון את טענותיו, לבטל את ההיתר.

(ב)
הרשות תקבע רשימה של נסיבות שיש בהן כדי להעיד על פגם במהימנותו של בעל היתר שליטה או של נושא משרה בו. רשימה כאמור תפורסם באתר האינטרנט של הרשות והודעה על פרסום הרשימה ועל כל שינוי שלה, ומועד תחילתם, תפורסם ברשומות.


44כז.
הוראות לפי שפעל בלא היתר

(א)
ראה יושב ראש הרשות שאדם הוא בעל שליטה בחברה בעלת רשיון זירה, בלא היתר שליטה, רשאי הוא, לאחר שנתן לאותו אדם הזדמנות לטעון את טענותיו להורות -

(1)
על מכירת אמצעי השליטה שמחזיק אותו אדם, כולם או חלקם, בתוך תקופה שיקבע, כך שלא יהיה עוד בעל שליטה.

(2)
שלא יופעלו זכויות ההצבעה או זכויות למינוי דירקטור או מנהל כללי מכוח אמצעי שליטה שמחזיק אותו אדם בלא היתר שליטה.

(3)
הצבעה מכוח אמצעי שליטה שהחזיק אותו אדם בלא היתר שליטה, לא תבוא במניין קולות ההצבעה.

(4)
על ביטול מינויו של דירקטור או מנהל כללי שנגרם בידי אותו אדם.




(5)
על ביטול רשיון הזירה של החברה.

(ב)
היה אדם בעל שליטה בחברה בעלת רשיון זירה מכוח העברת אמצעי שליטה על פי דין, רשאית הרשות, לאחר שנתנה לאותו אדם הזדמנות לטעון את טענותיו, להורות לו למכור את אמצעי השליטה האמורים, כולם או חלקם, בתוך תקופה שתורה, כך שלא יהיה עוד בעל שליטה כאמור.

(ג)
הורתה הרשות לפי הוראות סעיף קטן (ב) למכור אמצעי שליטה, רשאית היא לתת הוראה כאמור בסעיף קטן (א)(2) עד (4), בשינויים המחויבים.

(ד)
לא מכר בעל השליטה את אמצעי השליטה בהתאם להוראות יושב ראש הרשות או הרשות לפי סעיפים קטנים (א) או (ב), רשאי בית המשפט, לבקשת הרשות, למנות כונס נכסים למכירת אמצעי השליטה כאמור.


אני רוצה לקבל איזשהו הסבר כללי לגבי כל הנושא הזה של בעל שליטה. אני לא יודעת אם יש כאן איזשהו חוסר קואורלציה לגבי הרשות ויושב ראש הרשות מבחינת הסמכויות.

דניאל רימון:

למה?

מירב תורג'מן:

יש לנו כאן סעיפים שמדברים על כך שהרשות תקבע ויש איזשהו שיקול דעת של יושב ראש הרשות.

דניאל רימון:

בדרך כלל, גם בחיקוקים אחרים, הרשות – אגב, להבדיל מרגולטורים אחרים במשק – נוהגת באופן עקבי לא להעניק סמכויות עצומות מדיי בידיו של אדם אחד אלא בכל מקרה שזאת תביעה קניינית ושיש חשש ללחצים, אנחנו פותחים את זה להחלטה רחבה יותר. לכן למשל תמצאי מצב שיושב ראש הרשות הוא זה שנותן הזדמנות לתקן פגמים אבל מי שמחליט בסוף לקחת רשיון, זאת הרשות. זאת אומרת, היושב ראש הוא מעין קדימון, כי לא הגיוני לכנס מליאת רשות שמונה בין 5 ל-13 חברים בשביל כל החלטה שוטפת. זאת הסיבה למה שאת אומרת.

מירב תורג'מן:

אבל כאשר יש תביעה של ממש, היא בסמכות הרשות.

דניאל רימון:

בדרך כלל זה נכון.  יש כאן שורה של סנקציות שנועדה לגרום לכך שמטרות החוק יושגו. לפני שמגיעים להתליית רשיון, אפשר גם לדבר על נטילת היתר שליטה או על הרדמה שלו. יש כאן כל מיני אלמנטים של הרדמה, כמו היעדר יכולת להצביע, היעדר יכולת למנות דירקטורים וכיוצא בזה. כדי לא לקפוץ מהר, לא לנטילת רשיון וגם לא לסנקציה פלילית שאותה ייחדנו רק להפעלת זירה ללא רשיון או לפעולה בחריגה לפני רשיון. פרט לשני המקרים האלה, כפי שניתן יהיה לראות בהמשך מוצעות גם סנקציות מינהליות של הטלת עיצומים כספיים. ברור שההצעה הזאת היא הצעה שהיא לפני העולם של תיקון חוק אכיפה מינהלית וכולנו נזכור שבמסגרת תיקון אכיפה מינהלית, בהנחה שזה יאושר קודם לכן, נעשה התאמה גם של הליך נטילת הרשיון שייכנס לתוך האכיפה המינהלית וגם של ההליכים המינהליים.

מירב תורג'מן:

44כח.
חובת הודעה על חקירה, אישום או הרשעה

(א)
חברה בעלת רשיון זירה, וכן בעל היתר שליטה, יודיעו לרשות על הרשעה בעבירה, הגשת כתב אישום בעבירה או פתיחת חקירה בחשד לביצוע עבירה, לגביהם או לגבי נושא משרה בהם.

(ב)
נושא משרה בחברה בעלת רשיון זירה או בעל שליטה בחברה כאמור, יודיע לחברה או לבעל השליטה, לפי העניין, על אירוע כאמור בסעיף קטן (א), מיד כשנודע לו על כך. הודעה לפי סעיף קטן זה תכלול את הפרטים הדרושים לחברה או לבעל השליטה כדי למלא את חובתם לפי סעיף קטן (א).


44כט.
תקנות

שר האוצר, על פי הצעת הרשות או בהתייעצות עמה ובאישור ועדת הכספים של הכנסת, רשאי לקבוע הוראות בעניינים אלה:

(1)
הוראות שמטרתן מניעת ניגוד עניינים בין חברה בעלת רשיון זירה (בסעיף זה – החברה), עובד שלה, נותן שירותים מטעמה ובעל שליטה בה, לבין לקוחותיה.



(2)
הוראות לעניין אופן הטיפול בכספי הלקוחות.

(3)
המידע שעל החברה למסור ללקוחותיה, לרבות מידע לעניין זירת הסוחר, המכשירים הפיננסיים הנסחרים בה ומחיריהם, והעסקאות הנקשרות זה.



(4)
הוראות לעניין שמירת מסמכים.

(5)
הוראות המחייבות את החברה לבחון את התאמת העסקה לצורכי הלקוח, ובכלל זה את מידת הבנתו בדבר הסיכויים והסיכונים הכרוכים בעסקה.



(6)
דרכי הפרסום והשיווק של החברה.





(7)
דיווחים שעל החברה להגיש לרשות ואופן פרסומם לציבור.



(8)
רישום עסקאות בידי החברה.

לגבי התקנות, גם התקנות האלה הן למעשה תנאי לתחולת החוק.

דניאל רימון:

נכון. החוק לא נכנס לתוקף עד שלא יבואו התקנות. זה חוק מסגרת.

מירב תורג'מן:

44ל
סייג לתחולה



(א)
ההוראות לפי פרק זה לא יחולו על אלה:




(1)
בנק ישראל.

(2)
מי שכל לקוחותיו הם מהסוגים המנויים בתוספת הראשונה וכן תאגיד בנקאי או תאגיד עזר כהגדרתם בחוק הבנקאות (רישוי), התשמ"א-1981, אלא אם כן עתידות להתבצע באמצעות זירת הסוחר, עסקאות המנויות בתוספת רביעית א'.

(ב)
שר האוצר רשאי, בהתייעצות עם הרשות ועם המפקח על הבנקים שמונה לפי סעיף 5 לפקודת הבנקאות, 1941, להוסיף לתוספת רביעית א', בצו, סוגי עסקאות נוספים.

היו"ר אמנון כהן:

בנק ישראל, זה בסדר?

דורון סלובטיצקי:

לא היינו רוצים להוסיף. ההחרגה כאן מפנה לתוספת הרביעית א' שמופיעה בהמשך, עסקה בניירות ערך (רישוי למסחר בבורסה).

היו"ר אמנון כהן:

אני שואל אם זה עונה על בקשתכם.

דורון סלובטיצקי:

שוב, כפי שציינתי בהתחלה, נוסח החוק כפי שהוא היום, עונה על הסכמתנו כפי שאנחנו מבינים אותה עם הרשות.

שמשון אלבק:

אנחנו רוצים לתקן ואנחנו גם נסביר למה.

היו"ר אמנון כהן:

לאיזה כיוון לתקן?

שמשון אלבק:

לתקן לכיוון הטוב.

היו"ר אמנון כהן:

לבנק או ללקוח?

שמשון אלבק:

לציבור.

דניאל רימון:

אנחנו קובעים פטור גורף לבנק ישראל מתחילת החוק ופטור מותנה לבנקים ולזירות שנותנות שירות רק ללקוחות שמנויים בתוספת הראשונה. שאלה מירב מי הם אותם לקוחות שמנויים בתוספת הראשונה. אלה הם אותם לקוחות מתוחכמים שלעניינים מסוימים החוק קובע שהם לא נדרשים להגנה של החוק בגלל מתוחכמותם או היכולת הכספית שלהם לרכוש תחכום. אלה הם הגופים המוסדיים כמו גופות הגמל, מבטחים, בנקים, מנהלי תיקים, קרנות הון סיכון וכיוצא באלה. בקנה יהיו גם לקוחות יחידים מתוחכמים אבל זאת הצעה שתבוא בפני הוועדה בנפרד.


לגבי ההערה שהעיר דורון, מבחינה היסטורית מה שקרה זה שהצעת החוק נקטה בלשון נייר ערך, כהגדרתו בסעיף 52 לחוק, שהיא הגדרה רחבה לניירות ערך אשר כוללת גם אופציות על ניירות ערך ומכשירים אחרים. לבקשת הפיקוח על הבנקים, בידלנו את ההגדרה מכשיר פיננסי מההגדרה של נייר ערך על מנת שלא ייטען שאותה הגדרה משמשת גם לפרטים של שימוש במידע פנים ותרמית. מכיוון שכך, בשוגג שכחנו לעשות התאמה גם לתוספת והתוספת עדיין מדברת בלשון של נייר ערך ולא בלשון של מכשיר פיננסי, ולא כפי שסוכם עם בנק ישראל. יוצא שאם מקבלים את עמדת בנק ישראל כפי שהושמעה זה עתה, הרי שכל נייר שאינו נכלל בהגדרת נייר ערך בסעיף 1, למשל אג"ח מדינה, לא ייכלל כלל בהסדרה בחוק. משמע, אם בנק כלשהו יקים זירה אשר תטפל באותם ניירות ערך, הוא יוחרג ללא כל מגבלה מהוראות החוק שהיא לא התוצאה אליה כיוונו.

היו"ר אמנון כהן:

מה אתה מציע?

שמשון אלבק:

אני רוצה להסביר את הבעיה. מכיוון שהחרגנו את הבנקים, אנחנו מאפשרים למעשה לבנקים לנהל זירות מסחריות.  החשש שקיים, זה חשש שלא קשור בכלל לחוק הזה. יש את הבורסה, בבורסה יש פעילות מסוימת, שוק ההון בארץ, והבורסה בכללה, הוא לא השוק הכי עמוק בעולם. זאת אומרת, ככל שיש שם פחות פעילות, כך אתה מקבל מחיר פחות טוב, מכיוון שככל שיש יותר פעילות, כך המרווחים בין הקנייה והמכירה הם יותר קטנים ויש יותר עומק למסחר. החשש הוא שבגלל הפטור הזה, הבנקים יוכלו להקים זירות פנימיות באמצעותן הם למעשה ייקחו חלק מהפעילות שנמצאת בבורסה ויעבירו לבורסה רק את התוצר הסופי, את הקיזוז, אחרי כל הפעולות שנעשו. אנחנו לא רוצים להגיע למקום הזה. זה מקום לא טוב וגם בנק ישראל לא רוצה להגיע אליו.


לכן באנו ואמרנו שאין בעיה, אנחנו פוטרים אתכם, אתם יכולים להקים זירות, אבל אתם לא תוכלו בזירות האלה לעשות מסחר בניירות ערך שנסחרים בבורסה אלא אם כן זה בסכום של מעל 3 מיליון שקלים בהשוואה מלאה למה שקורה היום בכללים של הפיקוח על הבנקים ולא על בנקאים.

שלי יחימוביץ:

למה רק שלושה מיליון שקלים?

שמשון אלבק:

כי זה הסכום שקבוע שם. אנחנו מניחים שאזרחים מהשורה לא עושים עסקאות בסכומים של מעל שלושה מיליון שקלים, ואם הם עושים, כנראה הם כאלה שיכולים לעשות עסקאות כאלה. תזכרו על מה אנחנו מדברים, אנחנו מדברים על נגזרת של פעילות בבנקים וכל הסיפור הזה נועד רק על מנת שלא תהיה פרגמנטציה, שלא ייקחו פעילות מהבורסה.


אנחנו רוצים שזה יחול על כל ניירות הערך כדי שאי אפשר יהיה לסחור בזירות האלה בשום צורה שהיא בבנקים וכמובן שאין לנו בעיה אם מדובר במכשירים שלא נסחרים בבורסה. אם מדובר במכשיר שהבנק יצר אותו ללקוח ספציפי או שהוא לא נסחר בבורסה, אז לא לוקחים פעילות מהבורסה וזה בסדר. כל הוויכוח עם בנק ישראל הוא בשאלה אחת והיא האם הבנקים יוכלו לייצר אופציות על מדד מעוף תל-אביב 25, שזה היום אחד מסוגי הפעילות הכי אינטנסיביים בבורסה, ולבצע בהם פעילות בתוך הבנקים, כאשר הבעיה בזה היא שזאת פעילות לא שקופה, שחלק מהציבור לא יכול להשתתף בה, שהיא נותנת יתרון אולי לבנק במסחר במקום אחר. כל הדבר הזה הוא לא בריא ולכן אנחנו רוצים שמה שבבנקים, יהיה בבנקים, ומה שבבורסה, יהיה בבורסה, ושהבנקים לא יתחרו בבורסה בנקודה הזאת. זה כל העניין.

היו"ר אמנון כהן:

מה אומר בנק ישראל?

דורון סלובטיצקי:

כפי שציין היועץ המשפטי של הרשות לניירות ערך, היו הסכמות בין בנק ישראל לבין הרשות לניירות ערך. כאשר יש ניירות ערך שנסחרים בבורסה לניירות ערך ופונה צד אחד לבנק ומבקש לקנות או למכור את הנייר, ופונה צד אחר לבנק ומבקש לעשות את העסקה ההפוכה, הבנק לא יפגיש ביניהם ויבצע ביניהם את העסקה וירשום אותה בבורסה אלא יפנה את הלקוחות האלה לבורסה לבצע את העסקאות שם. כאן בנק ישראל הכיר בצורך להעמיק את הבורסה וכולי. צריך להבין שלא נתנו אפשרות לבנקים לעשות את זה, למעשה אין שוק אלא הבורסה. השוק מעבר לדלפק פשוט נופל. זה לגבי ניירות ערך שנסחרים בבורסה כפשוטם.


יש לנו ניירות ערך אחרים, אותם נכסים פיננסיים שהם דברים אחרים. אלה אופציות שקל-דולר, אלה אופציות על מעוף, אלה אופציות אחרות, אין סוף אופציות שהבנקים נכון להיום פועלים בעניינם, תופרים אותם למידותיהם של הלקוחות והם מפוקחים על ידי בנק ישראל. לא מדובר על פעילות שלא מפוקחת.


לגבי הפעילות הזאת, אנחנו סוברים שאין מקום להפנות או לאסור על הבנקים לבצע את הפעילות הזאת ולמעשה "להמית" את שוק החוץ-בורסאי ולהפנות את כולם לתוך הבורסה, מכיוון שהבורסה לא מפותחת בנושאים האלה, מכיוון שנכון להיום, לפי בדיקה שלנו, יש אנשים  - לצורך העניין  יצואנים, יבואנים – שפונים אל הבנקים בעסקאות מתחת לשלושה מיליון דולר ורוצים לבצע גידול של העסקה ולרכוש אופציה כזאת או אחרת.

שלי יחימוביץ:

אבל למה אתם לא מסכמים את זה ביניכם לפני שאתם באים לכאן? למה אתם מעמידים אותנו בפני משפט שלמה? אני רוצה לחזק את בנק ישראל ואני רוצה לחזק את הרשות לניירות ערך. תגיעו להסכמות.

היו"ר אמנון כהן:

מאחר שאנחנו לא מצביעים היום כי לוועדת הכנסת צריכה לעבור  ההחלטה על המיזוג, אני מציע שתגיעו להבנות. אנחנו לא רוצים להכריע בסוגיה הזאת אלא אתם תכריעו בה בעצמכם, אלא אם כן לא תיוותר ברירה. אני רוצה לסיים את החוק אבל מאחר שיש כאן את הנושא הטכני של המיזוג, אנחנו בין כה לא נוכל להצביע על החוק. יש לכם זמן ואחרי הדיון שבו ביחד עד שיצא עשן לבן.

דניאל רימון:

עוד הערה. לבקשת איגוד הבנקים  הם ביקשו שנשנה את הפסקה השלישית בתוספת הרביעית עליה אנחנו דנים עכשיו, כך  שבמקום שיהיה כתוב "עסקה בשווי העולה על שלושה מיליון", יהיה כתוב "עסקה בשווי שלא יפחת משלושה מיליון".

היו"ר אמנון כהן:

גם בנושא הזה תשבו ותסגרו את הדברים. 

שלי יחימוביץ:

זה הפוך לדבריו של עורך דין אלבק או שאני לא מבינה.

דניאל רימון:

זאת אותה תוצאה.

היו"ר אמנון כהן:

אם כן, את הנושא הזה אנחנו משאירים פתוח. לפני ההצבעה תבואו ותאמרו לאן הגעתם והיושב ראש הקבוע יחליט.

מירב תורג'מן:
3.
תיקון סעיף 52טו


בסעיף 52טו לחוק העיקרי, אחרי סעיף קטן (ב1) יבוא:

"(ב2)
היה לרשות יסוד סביר להניח כי חברה בעלת רשיון זירה לפי סעיף 44יג עשתה מעשה או מחדל כמפורט להלן, רשאית היא להטיל עליה עיצום כספי בסכום השווה לסכום הבסיסי למסלקה:

(1)
לא עמדה בתנאים הקבועים בסעיף 44יג(ב)(1), (4) ו-(5), בניגוד להוראות סעיף 44יד.



(2)
נתנה אשראי ללקוחותיה בניגוד להוראות סעיף 44טז(ב).

(3)
לא מילאה אחר הוראה או דרישה שנתנה לה הרשות לפי סעיפים 44יח(ג) או 44כ(ב), (ד) או (ה), במועד שנקבע לכך.

(4)
לא דיווחה או לא מסרה מידע במועד שנקבע לכך,או לא כללה בדיווח או במידע פרט שהיה עליה לכלול בו, בניגוד להוראות לפי סעיף 44כח(א) או 44כט(3) או (7).



(5)
לא שמרה על כספי לקוחותיה בהתאם להוראות לפי סעיף 44כט(2).

(6)
לא שמרה מסמכים או לא רשמה עסקאות בהתאם להוראות לפי סעיף 44כט(4) או (8).



(7)
פרסמה או שיווקה את הזירה בניגוד להוראות לפי סעיף 44כט(6).

כל הסעיפים שקראתי עכשיו הם לגבי ההסדרה של רשיון זירה.

(ב3)
היה לרשות יסוד סביר להניח כי בעל עניין או נושא משרה בחברה בעלת רשיון זירה או מי שחדל להיות בעל עיין או נושא משרה כאמור, הפר חובת הודעה לפי סעיף 44כב, או כי אדם העביר אמצעי שליטה בחברה כאמור בניגוד להוראות סעיף 44כה, רשאית היא להטיל עליו עיצום כספי בסכום השווה לסכום הבסיסי לבעל עניין או לנושא משרה בכירה".

שלי יחימוביץ:

מה זה אומר? מה התשלום של הסכום הזה?

מירב תורג'מן:

העיצום הכספי?

שלי יחימוביץ:

כן, מה אומר העיצום הכספי?

שמשון אלבק:

מה הסכום?

שלי יחימוביץ:

כן. אחוז של מה הוא? אני פשוט לא מבינה את הנוסחה הזאת.

דניאל רימון:

לדעתי זה 15 אלף שקלים אבל אין לי כאן את החוק.

שלי יחימוביץ:

הסכום משתנה?

שמשון אלבק:

לא. זה סכום קבוע וזה סכום נמוך מאוד. 15 אלף שקלים. כל הסכומים האלה משתנים עכשיו בהצעת החוק. זה עוד במשטר הישן. 

דניאל רימון:

כמו שאמרתי, זה 15 אלף שקלים היום אבל זה ישתנה במסגרת האכיפה המינהלית. עד שזה ישתנה שם, זה המספר.

מירב תורג'מן:

ההצעה שלכם היא להגדיל את הסכום.

דניאל רימון:

כן. ההצעה היא לשנות ולא רק להגדיל.

היו"ר אמנון כהן:

זה ישונה אחרי שנעביר את החוק?

שמשון אלבק:

כן.

היו"ר אמנון כהן:

ואם החוק ההוא לא יעבור?

שלי יחימוביץ:

אין מצב שהוא לא יעבור.

שמשון אלבק:

הוא יעבור. אין מצב שהוא לא יעבור.

היו"ר אמנון כהן:

למה לא נשנה עכשיו? בהסתמך על החוק שאתם מדברים עליו.

דניאל רימון:

אני חושבת שלא נכון ליצור כאן סטנדרטים שונים מהחקיקה הקיימת היום במידה ולא יוחלט לעשות שינוי.

מירב תורג'מן:
4.
תיקון סעיף 53


בסעיף 53 לחוק העיקרי –

(1)
בסעיף קטן (א), אחרי פסקה (4) יבוא:

"(5)
כלל בדיווח, בפרסום מטעמו או במידע אחר שהוא מוסר, פרט מטעה, כדי להטעות לקוח סביר, בניגוד להוראות סעיף 44יזד(ב)".

שמשון אלבק:

זאת עבירה פלילית. שלוש שנות מאסר.

דניאל רימון:

באכיפה מינהלית זה עולה לחמש שנים. בעולם הנוכחי זה עד שלוש שנות מאסר.

מירב תורג'מן:

(2)
בסעיף קטן (ב), אחרי פסקה (6) יבוא:

"(6א)
ניהל זירת סוחר בלא רשיון זירה או בניגוד לתנאיו, בניגוד להוראות סעיף 44יג.

(6ב)
כלל בדיווח, בפרסום מטעמו או במידע אחר שהוא מוסר, פרט מטעה, בניגוד להוראות סעיף 44יז(ב).



(6ג)
פנה בהצעה לסחור בזירת סוחר, בניגוד להוראות סעיף 44טו".

5.
הוספת סעיף 55ג


אחרי סעיף 55ב לחוק העיקרי יבוא:


55ג.
מימון תובענות ייצוגיות

(א)
מי שמבקש להגיש תובענה ייצוגית לפי הוראות חוק תובענות ייצוגיות, התשס"ו-2006 (בסעיף זה – חוק תובענות ייצוגיות), בתביעה כמפורט להלן, וכן תובע מייצג בתובענה ייצוגית כאמור, רשאים לבקש מהרשות לשאת בהוצאותיהם:

(1)
תביעה כאמור בפרט 4א לתוספת השנייה לחוק תובענות ייצוגיות.

(2)
תביעה כמור בפרט 5 לתוספת השנייה לחוק תובענות ייצוגיות, למען תביעה בעילה הנובעת מזיקה לנייר ערך שאינו רשום למסחר בבורסה ולא הוצע לציבור בישראל על פי תשקיף.

(ב)
שוכנעה הרשות כי יש בתובענה עניין לציבור וכי יש סיכוי סביר שבית המשפט יאשר אותה כתובענה ייצוגית, רשאית היא לשאת בהוצאות התובע, בסכום ובתנאים שתקבע.

(ג)
פסק בית משפט לטובת התובע, רשאי הוא להורות בפסק הדין על שיפוי הרשות בשל הוצאותיה.

היו"ר אמנון כהן:

הרגולטור אמון על עשיית עבודתו. כאשר יש קבוצת אנשים שאומרת שנפגעה מפעולה כזו או אחרת, היא הולכת לתבוע את אותו גוף. ממתי הרגולטור אומר שעכשיו הוא יממן לקבוצה את הפעולה הזאת?

שמשון אלבק:

מאז ומתמיד בניירות ערך. זה  כבר למעלה מעשר שנים שאנחנו מממנים תביעות.

היו"ר אמנון כהן:

ראיתי שלא הייתה הצלחה.

שמשון אלבק:

אין הצלחה פנומנלית בתחום הזה. יש מעט מאוד תביעות שמגיעות באמת לבירור.

היו"ר אמנון כהן:

מה הסיבה?

שמשון אלבק:

הסיבה היא שצריך להניע את האכיפה האזרחית וכדי להניע את האכיפה האזרחית, מעבירים את התביעה לגוף, לרגולטור, שהוא גוף בעל ידע שיכול להרים את זה. אתה אומר לאדם שיגיש תביעה וינהל אותה ואני אממן אותה באופן חלקי, את העלויות של התביעה הזאת כדי לעודד אותו להגיש תביעות. אם היה שוק של תביעות ייצוגיות, שוק פעיל ואפקטיבי, לא היה צריך כאן את הרשות, אבל מכיוון שאין כזה דבר ולא מצליחים להניע את התביעות הייצוגיות, גם הרשות מממנת.

היו"ר אמנון כהן:

זה לא כלכלי לאותו עורך דין לייצג את הקבוצה הזאת? למה הוא צריך אותך?

שמשון אלבק:

הלקוח פונה לרשות ומבקש סיוע במימון ואם התביעה היא תביעה טובה, והרשות חושבת שיש לה סיכוי להצליח, היא תממן באחוזים מסוימים בהתאם להחלטה שלה פר אותו אירוע, גם הוצאות משפטיות גם חוות דעת שהן מאוד יקרות בתחום הזה. זה  כדי להניע את האכיפה האזרחית.

שי חרמש:


על ידי מי נעשה השיפוי?

דניאל רימון:

על ידי הנתבע. כמו שהוא משפה הוצאות של התובע הראשי, כך הוא ישפה.

שי חרמש:


לא צריך לכתוב מילה מפורשת כדי שיהיה ברור?

דניאל רימון:

זה כתוב כך. זאת העתקה מסעיף 209 לחוק החברות וסעיף 41 לחוק השקעות משותפות (נאמנות). זה הסדר שקיים כבר היום ביחס לתביעות מכוח שלושת חוקי ניירות ערך ומכוח חוק החברות.

שי חרמש:


אם זה ברור, אין לי בעיה.

היו"ר אמנון כהן:

את הסעיף הזה אני ארצה ללמוד ואעשה זאת עד ההצבעה. ראיתי את זה גם באכיפה מינהלית ואני לא רואה את זה אצל רגולטורים אחרים. אני רוצה לראות מה השוני.

דניאל רימון:

בדיני ניירות ערך, באופן טבעי, האינסנטיב של נפגע בודד להרים תביעה שהיא בעיקרה סבוכה, כאשר בדרך כלל הצד השני הוא בעל הון הרבה יותר ממנו, האינסנטיב שלו והנגישות שלו למידע היא מאוד קשה. קשה לו להשיג מידע. העבירה סבוכה, הצד השני הוא בומבה, והנזק שלו הוא לפעמים מאוד קטן וקשה לו להוכיח אותו.

היו"ר אמנון כהן:

את אומרת שאת כרשות מזהה שיש כאן תופעה שרוצים לנצל ולכן את מעודדת אותו לפעול.

דניאל רימון:

האפיונים האלה גורמים לכך שבאופן עצמאי לקוח של מנהל תיקים לא יפנה בתביעה, כמו גם בעל מניה בודדת בתאגיד, כמו גם לקוח קטן בזירה ששם אלף שקלים בזירה ושרפו לו אותם. האינטרס הזה היא משותף לכולם. לכן הולכים לתובענות ייצוגיות. בגלל בעיות שקיימות בעולם של תובענות ייצוגיות, והן לא מעטות, גם  אלה צריכות חיזוק והחיזוק הזה בא בדרך של מימון.

שי חרמש:


האמירה היא באותו מקום שהרשות מבחינה שיש הצדקה לפנייה. זאת אומרת, זה לא דבר אוטומטי  שכל אחד יכול לקום מחר בבוקר ולהגיש תביעה.

דניאל רימון:

ברור. 

שי חרמש:


אני שקט עם זה. לי אין בעיה עם זה.

שמשון אלבק:

יש לזה גם תקדימים בתחומים אחרים.

שי חרמש:


קודם כל, זה הגיוני ולכן למה צריך תקדימים?

היו"ר אמנון כהן:

נתקדם.

מירב תורג'מן:
6.
תיקון סעיף 56א1

בסעיף 56א1(א) לחוק העיקרי, במקום "מחבר בורסה" יבוא "מבורסה, מחבר בורסה, מחברה בעלת רשיון זירה לפי סעיף 44יג".

שמשון אלבק:

זה מתקשר לפרטים בדבר עסקאות שבוצעו בכל אותם גופים. היכולת של הרשות לבקש מידע.

דניאל רימון:

סעיף 56א1 הוא אחד הסעיפים של פיקוח על המסחר. זה סעיף שמדבר על פנייה כדי לקבל אמצעי זיהוי על מתקשרים בעסקאות.

מירב תורג'מן:
7.
תיקון לתוספת הראשונה

בתוספת הראשונה לחוק העיקרי, במקום "(סעיף 15א(ב)(1)) יבוא "(סעיפים 16א(ב)(1) ו-44ל(א)(2))".

8.
הוספת תוספת רביעית א'


אחרי התוספת הרביעית לחוק העיקרי יבוא:

"תוספת רביעית א'

(סעיף 44ל)

דניאל רימון:

כאשר אנחנו מבקשים שיבוא שם במכשירים פיננסיים חלף בניירות ערך, וזה שורש המחלוקת בינינו לבין הפיקוח על הבנקים עליה נדון שוב אתם.

היו"ר אמנון כהן:

לאחר הישיבה אתם תשבו ביחד. אנחנו נקרא את הנוסח הכחול ואם יהיו שינויים, נחזור לזה שוב ונאמר מה השינויים.

שלי יחימוביץ:

אני רוצה עוד הערה אחת לפני סיום.

היו"ר אמנון כהן:

עוד לא סיימנו. נסיים לקרוא ואחר כך תוכלי להעיר את ההערה.

מירב תורג'מן:

1.
עסקה בניירות ערך הרשומים למסחר בבורסה, שאינה אחת מאלה:



(1)
עסקה בניירות ערך המונפקים בידי הממשלה.



(2)
עסקת מכר חוזר בניירות ערך כהגדרתה בסעיף 50א(ג2).



(3)
עסקה בשווי העולה על שלושה מיליון שקלים חדשים.

דניאל רימון:

ביקשתם לומר "שלא יפחת משלושה מיליון שקלים חדשים".

היו"ר אמנון כהן:

נכון.

דניאל רימון:

עסקת מכר חוזרת, אני יכולה לומר מה ההגדרה. עסקת ריפו שמוגדרת בתוך חוק ניירות ערך גם לצורך יציבות מסלקות, בפרק שעוסק ביציבות מסלקות והיא עסקה שאתה מעביר משהו מתוך כוונה שהוא יועבר בחזרה וההתקשרות הלוך וחזור.

שי חרמש:


זה ביי-בק?

דניאל רימון:

כן.

אלי לוי:


אתה משאיל ניירות ערך לצד אחד וקובעים פרק זמן בו מבצעים.

שי חרמש:


מראש יש ביי-בק?

שמשון אלבק:

כן.

אלי לוי:


אין מכירה, כך שאין ביי. בעיקרון זאת עסקה של החלפת ניירות תמורת מזומן לפרק זמן קבוע מראש. זה יצירת מקור אשראי.

שמשון אלבק:

לטווחים קצרים מאוד.

מירב תורג'מן:

9.
תיקון חוק השקעות משותפות בנאמנות



בחוק השקעות משותפות בנאמנות, התשנ"ד-1994, סעיף 41 – בטל.


סעיף 41 לחוק השקעות משותפות בנאמנות קובע מימון תובענה ייצוגית על ידי הרשות.

דניאל רימון:

נכון. כיוון שמטפלים בזה כאן, לא צריך את זה.

מירב תורג'מן:

10.
תיקון חוק החברות



בחוק החברות, התשנ"ט-1999 –


(1)
בכותרת פרק שלישי לחלק חמישי, המילה "והייצוגית" – תימחק.



(2)
סעיף 209 – בטל.



(3)
בסעיף 338(ב), הסיפא החל במלים "ניתן לבקש" – תימחק.


את יכולה להסביר את התיקון לחוק החברות?

אורלי קורן:


זה נובע מאותו תיקון לחוק השקעות משותפות. כל המימון של רשות ניירות ערך, אמרנו שיעבור לחוק ניירות ערך, זה יאפשר לכל מיני תובענות שקשורות לרשות ניירות ערך, גם לחוק השקעות משותפות בנאמנות וגם לחוק החברות. התיקון בסיפא לסעיף 338(ב), הסעיף מדבר על האפשרות להגיש תובענה ייצוגית להערכת שווי, והסעיף אומר שאפשר להגיש תובענה ייצוגית לפי סעיף 209, וזה מיותר כי זה ברור שאפשר להגיש. לכן אנחנו מורידים את הסיפא.

מירב תורג'מן:

11.
תיקון חוק איסור הלבנת הון



בחוק איסור הלבנת הון, התש"ס-2000 -



(1)
בסעיף 1, אחרי ההגדרה "חבר בורסה" יבוא:

""חברה בעלת רשיון זירה" – חברה בעלת רשיון זירה לפי סעיף 44יג לחוק ניירות ערך".

(2)
בסעיף 11יג(א)(2), אחרי "חבר בורסה" יבוא "חברה בעלת רשיון זירה".



(3)
בתוספת השלישית, אחרי פרט 1 יבוא:




"1א.
חברה בעלת רשיון זירה".

זה כדי להחיל את חוק איסור הלבנת הון על חברה בעלת רשיון זירה.

דניאל רימון:

בעצם התייחסו אליהם כמו נותני שירותים פיננסיים.

שמשון אלבק:

זה כמו נותני שירותי מטבע לצורך העניין.

דניאל רימון:


לא, כמו נותני שירותים פיננסיים. חלק מהזירות כבר היום יכולות להיות נותני שירותי מטבע, למשל הן עושות החלפות מטבעות, מטבע תמורת מטבע, ואז הן יטופלו בהוראות האלה שהן באחריות משרד האוצר. כאן אלה הוראות שקיימות לגבי נותני שירותים פיננסיים כאשר המשמעות למעשה היא ששר האוצר יקבע צו שמסדיר חובות זיהוי, דיווח, רישום ושמירה בנוגע לזירה, והרשות היא זו שתפקח על קיום הוראות הצו.

מירב תורג'מן:

12.
תיקון חוק תובענות ייצוגיות



בחוק תובענות ייצוגיות התשס"ו-2006, בתוספת השנייה, אחרי פרט 4 יבוא:

"4א.
תביעה בקשר לניהול זירת סוחר לרבות תביעה נגד נותן שירותים מטעמה של חברה בעלת רשיון זירה ובכלל זה שירותי שווק. לעניין זה, "זירת סוחר" ו"רשיון זירה" – כמשמעותם בפרק ז'3 לחוק ניירות ערך, התשכ"ח-1968".


זה ההסדר בחוק תובענות ייצוגיות לעניין הנושא הזה.


13.
תיקון חוק ניירות ערך (תיקון מספר 38)

בחוק ניירות ערך (תיקון מספר 38), התשס"ט-2009, בסעיף 3, בסעיף 44ז המובא בו, בהגדרה "נמען", בסופה יבוא:



"(8)
חברה בעלת רשיון זירה לפי סעיף 44יג".

 
למה התיקון היה צריך להיות כאן? אני מדברת על ההגדרה בסעיף 13 – בחוק ניירות ערך, תיקון מספר 38. למה אי אפשר היה לתקן ישירות את החוק?

דניאל רימון:

ההגדרות האלה על מי יחול הדיווח באמצעות אותה מערכת שאישרתם הבוקר, הכספת, שנכנסה בתיקון מספר 38 לחוק, היא נקבעה במסגרת תיקון לחוק. לכן מה שאנחנו מתקנים, זה התיקון לתיקון החוק. מבחינת פרוצדורה חקיקתית, זאת המתכונת. אגב, כך נעשה גם בעבר כאשר רצינו להוסיף דברים נוספים.

מירב תורג'מן:

14.
תחילה

תחילתו של חוק זה במועד כניסתן לתוקף של תקנות שיותקנו לפי סעיפים 44יג(ב)(5) ו-(6), ו-44כט לחוק העיקרי, כנוסחם בסעיף 2 לחוק זה, ולא לפני תום שלושה חודשים מיום פרסומו של חוק זה.

שמשון אלבק:

זה פותר לך את הבעיה של התקנות.

מירב תורג'מן:

זה לא לפני שלושה חודשים, אבל אם התקנות יותקנו בעוד שנה או שנה וחצי, זה בסדר.

שמשון אלבק:

זה יהיה לפי התקנות.

היו"ר אמנון כהן:

לא יאוחר משלושה חודשים ועד שישה חודשים.

מירב תורג'מן:

זאת אומרת שהחוק, המינימום שהחוק ייכנס לתוקף, זה בתוך שלושה חודשים.

היו"ר אמנון כהן:

אם יהיו תקנות.

שמשון אלבק:

גם אם יהיו תקנות בעוד חודשיים, הוא לא ייכנס.

מירב תורג'מן:

זה יהיה מינימום שלושה חודשים. אין לך כאן איזושהי מגבלת זמן להתקנת התקנות.

שמשון אלבק:

יש לנו אינטרס.

היו"ר אמנון כהן:

ראיתי גם בתחבורה שמחכים שלוש שנים לתקנות.

מירב תורג'מן:

אם לא יהיו תקנות, החוק לא ייכנס לתוקף.

שמשון אלבק:

אתה רוצה שאנחנו נקבע מועד שאומר תוך כמה זמן אנחנו עושים תקנות?

היו"ר אמנון כהן:

כן, מקסימום. 

שמשון אלבק:

לא איכפת לי, אבל זה גם מגביל אותך. אם אני אשים כאן תקנות, אתה תצטרך להריץ אותן במהירות.

היו"ר אמנון כהן:

אני אעביר אותן במהירות.

שמשון אלבק:

לא תהיה לך ברירה כי אתה בחוק.

היו"ר אמנון כהן:

אתה מבחינתך עד חצי שנה.

שמשון אלבק:

אני אצהיר לפרוטוקול שאנחנו נביא עוד חצי שנה. לא צריך לכתוב את זה בחוק אלא נצהיר לפרוטוקול וזה מספיק.

רונית תירוש:


אדוני היושב ראש, לפני שהוא מצהיר אני רוצה להעלות קושי.

מירב תורג'מן:

אני חושבת שיהיה קשה להגביל אותם בחצי שנה, מכיוון שהיא דיברה על התחלה הדרגתית. 

דניאל רימון:

זה לא קשור. זה ייקבע בתקנות.

היו"ר אמנון כהן:

בתקנות ייקבע שלב א' הוא כך, שלב ב' הוא כך. אין בעיה. זה יהיה בשלבים, אבל התקנות יבואו תוך פרק זמן מוגדר.

רונית תירוש:


שמעתי אותם ואני רוצה שכל זירות המסחר האלה יהיו תחת פיקוח. העניין הוא שהם קיימים כבר ועכשיו אנחנו מחילים עליהם כל מיני רגולציות ודרישות להון עצמי, לביטוח, לחוסן כלכלי וכולי.  יכול להיות שכתוצאה מהדרישות החדשות הללו, תהיינה זירות מסחר שתצטרכנה להתפרק מתוקף העניין. אני לא יודעת אם תהיה לזה תגובת שרשרת של נפילת זירה אחת גם על אלה שהשקיעו וגם על האחרות. את הנושא הזה אתם צריכים לשקול. בוודאי צריך לתת להם איזושהי תקופת מעבר שמקובלת.

היו"ר אמנון כהן:

החוק לא נכנס לתוקף. יש להם שלושה חודשים.

רונית תירוש:


לא נעים לי לומר, אבל אני אצטט אותם. אני לא מצדיקה אותם אבל הם מדברים על שלוש שנים. על שלוש-ארבע שנים.

היו"ר אמנון כהן:

מי ביקש חמש שנים? הגופים? עד שיגמרו את כל הכסף של המשקיעים.

רונית תירוש:


אמרתי לך, אני בסך הכל באה לעשות כאן סדר.

היו"ר אמנון כהן:

החוק הזה כבר מסתובב ואנשים יודעים?

שמשון אלבק:

החוק הזה מסתובב כבר שנתיים. 

היו"ר אמנון כהן:

מה שכתוב כאן לגבי מגבלת החוק, תוך שישה חודשים החוק תקף, ואחר כך מבחינת התקנות שצריכות להיות מוכנות, כך שיש להם חצי שנה לפחות.

רונית תירוש:


יש חברה שצריכה ליצור טכנולוגיה מסוימת. צריכים להיות ריאליים. הרי אנחנו לא באים לשפוך את התינוק עם המים. אין לי הצעה בנושא הזה.

היו"ר אמנון כהן:

אני אומר לך. לפני שאנחנו מגיעים להצבעה,  אני לא יודע מתי היושב-ראש הקבוע יקבע אותה, אני מבקש מכם לתת את הדעת על הנושא הזה. שוב, אנחנו לא רוצים לדרוס אף אחד אבל יחד עם זה אנחנו רוצים לשמור על כספי הציבור. תחשבו על משהו הגיוני. כאן דיברו על שלוש שנים, אתם אומרים שלושה חודשים, תאמרו מה אתם חושבים הזמן. אולי יש מישהו טוב אבל הוא לא הוסדר כראוי והוא צריך להסדיר את עצמו. הוא לא עושק, הוא לא מרמה, אבל הוא צריך 

להסדיר את עצמו.

דניאל רימון:

חברת הכנסת תירוש, יש הוראות שבהחלט יהיה נכון לקבוע אותן באופן מיידי. למשל, הוראות שנוגעות לשאלה איך משווקים. אפשר באופן מיידי להתחיל לשווק כמו שצריך.

רונית תירוש:


ברור. אני לא מדברת על זה.

דניאל רימון:

הוראות שנוגעות ליצירת הון עצמי, בוודאי הן תהיינה מדורגות.

היו"ר אמנון כהן:

תנו על זה את הדעת ותאמרו את הדברים עת נגיע להצבעה.

רונית תירוש:


גם הבחנה וגם דיפרנציאליות בין זירות מסחר קיימות בין אלה שצריכות לקום.

דניאל רימון:

לא בטוח שצריך לתת פרס למי שמסכן כבר עתה את כספי הציבור.

היו"ר אמנון כהן:

כתבתי שצריך להתייחס עוד למגבלת הזמן.

שלי יחימוביץ:

לגבי המחלוקת שנתגלעה קודם בין בנק ישראל לבין הרשות לניירות ערך. אני רוצה לתקן את עצמי. זה לא משפט שלמה כי אין כאן חקיקה של הרשות לניירות ערך ושל המחוקקים הפרטיים. 

היו"ר אמנון כהן:

זה משולב.

שלי יחימוביץ:

כן, אני יודעת. אמרתי, חקיקה פרטית פלוס הרשות לניירות ערך, חקיקה משולבת. אבל זאת בטח לא חקיקה של בנק ישראל. אני לא ראיתי את אנשי הרשות לניירות ערך באים לחוק בנק ישראל ומנסים לקעקע אותו אלא מעבירים את ההערות שלהם קודם ומגיעים להבנה. זאת הערה עקרונית. אני חושבת שזה מאוד לא ג'נטלמני ומאוד לא מקובל שרגולטור יבוא לוועדה וינסה לערער על הרגולטור האחר.

היו"ר אמנון כהן:

לא, הוא לא ערער.

שלי יחימוביץ:

כן, הם רצו שאנחנו נחליט ביניהם. אני מחליטה שאני בעד החקיקה של הרשות.

היו"ר אמנון כהן:

נציג בנק ישראל לא נמצא כאן כרגע. רשות ניירות ערך ישבה עם כל הגופים והם תיאמו דברים מסוימים. אני הבנתי שבתיאום משהו כאן התפספס. בתיאום. זאת אומרת, זה לא שהם פתאום רוצים להסתייג ולהביא הסתייגות שלא דיברו עליה קודם. יש כאן נושא שדיברו עליו ובקצה אליו הגיעו, יש משהו שצריכים עוד ללטש. 

שלי יחימוביץ:

מה שקורה  בפועל זה שבעצם בנק ישראל בא ומטיל וטו על משהו שהרשות רוצה לעשות.

היו"ר אמנון כהן:

אין וטו.

שלי יחימוביץ:

אני מציעה שהרגולטורים קודם כל יסגרו את העניינים ביניהם ולא יביאו את הוויכוחים האלה לוועדת הכספים.

היו"ר אמנון כהן:

אנחנו כאן מכריעים בהרבה מאוד סוגיות ואנחנו מקבלים החלטות גם כאשר יש מחלוקות בין משרדי ממשלה. אנחנו משתדלים שהוויכוחים בתוכם יהיו בתוכם. בסופו של דבר אנחנו נצטרך להכריע כאן. אם הגיעו להבנות, טוב. אם לא הגיעו להבנות, אנחנו כאן ואנחנו נכריע.

שלי יחימוביץ:

לא הגיעו להבנות, יואיל בנק ישראל ולא יבוא ויעשה דה לגיטימציה לרשות לניירות ערך כפי שזה לא קורה גם בכיוון השני.

היו"ר אמנון כהן:

אני רוצה להודות לרשות לניירות ערך.  תרשמו מה אתם צריכים לעשות לפני ההצבעה. אנחנו לא מצביעים מסיבה טכנית, מאחר שצריכים את מיזוג החקיקה הפרטית והחקיקה הממשלתית לאשר בוועדת הכנסת.  אם היה לנו היום את האישור, היינו מצביעים, אבל אין לנו אותו.


אנחנו סיימנו את החוק למעט זה שאנחנו רוצים את הפרסום של אמות המידה.

שמשון אלבק:

אנחנו נביא לכם טיוטה.

היו"ר אמנון כהן:

בסדר. לקראת ההצבעה תביאו טיוטה של אמות מידה.  בנוגע לתקנות, מגבלת הזמן עליה דיברנו – שלושה חודשים ועד שישה חודשים. אתה ציינת לפרוטוקול אבל אני הייתי רוצה להכניס את זה לחוק, אבל נדבר על זה בישיבה הבאה.

דניאל רימון:


אם למשל חלפו שישה חודשים.

היו"ר אמנון כהן:

אתם באים לאישור הוועדה ואומרים שאתם מבקשים הארכה. בדרך כלל זה כך.

דניאל רימון:

צריך לבנות מנגנון.

היו"ר אמנון כהן:

אתם תחשבו עליו.  יש לכם זמן עד ההצבעה. לגבי סעיף 44ל, לקראת ההצבעה, להסדיר את הנושא בין רשות ניירות ערך לבין איגוד הבנקים.


אני התחייבתי לבדוק לגבי סעיף 5, בנוגע למימון תובענות ייצוגיות, גם לגבי החוק הזה וגם לגבי החוק ההוא בו מדברים על אכיפה מינהלית. אני רוצה להשוות את זה לנושאים אחרים. על פניו מה שאתם מסבירים, נראה הגיוני וחשוב, אבל אני רוצה להיות מוכן לקראת ההצבעה.


נושא שציינה חברת הכנסת תירוש בנוגע לתקופת מעבר של החוק לגבי אלה שפועלים היום. אני מאמין שאלה שפועלים לא כראוי, צריכים להיסגר מיידית, אבל אלה שפועלים כפירטים אבל די טובים, רוצים להיערך לקראת החוק הזה ולכן צריך לתת להם זמן סביר כדי שיוכלו לעשות זאת.

דניאל רימון:

זה ייקבע בתקנות. כל התחילה של ההסדר קבועה בתקנות.

היו"ר אמנון כהן:

תבואו עם תשובות האומרות כמה זמן אתם חושבים לכתוב את זה בתקנות.

שמשון אלבק:

ייקח להם גם זמן להוציא רשיונות.

היו"ר אמנון כהן:

אני מבין. אז תן תקופת מעבר.

שמשון אלבק:

יהיה תהליך. נכון.

היו"ר אמנון כהן:

החוק ייכנס לתוקף ואותה חברה כבר תהיה עבריינית כי אין לה רשיון.

שמשון אלבק:

אם היינו רוצים להרוג מישהו, היינו אומרים שהפעילות אסורה ובזה נגמר העניין אבל זה לא מה שאמרנו.

היו"ר אמנון כהן:

נכון. אני מכיר  את ההגיון הרב שקיים ברשות לניירות ערך.


תודה רבה. הישיבה נעולה.

הישיבה ננעלה בשעה 12:20

